title: Muinaismuistolaki

text: Muinaismuistolaki (, ) suojelee kiinteitä muinaisjäännöksiä Suomen alueella. Lain mukaan ”Kiinteät muinaisjäännökset ovat rauhoitettuja muistoina Suomen aikaisemmasta asutuksesta ja historiasta. Ilman tämän lain nojalla annettua lupaa on kiinteän muinaisjäännöksen kaivaminen, peittäminen, muuttaminen, vahingoittaminen, poistaminen ja muu siihen kajoaminen kielletty.” Muinaismuistolaki rauhoittaa kaikki lain piiriin kuuluvat kiinteät muinaisjäännökset automaattisesti.


title: Muinaismuistolaki

text: Museovirasto valvoo lain noudattamista seuraamalla maankäytön suunnittelun vaikutuksia kiinteisiin muinaisjäännöksiin, antaa suojelua koskevia lausuntoja sekä järjestää ja valvoo suojelun vaatimia arkeologisia tutkimuksia. Jos maasta löytyy kaivettaessa kiinteä muinaisjäännös, työ pitää keskeyttää ja ilmoittaa asiasta Museovirastolle tai maakuntamuseolle.


title: Muinaismuistolaki

text: Muinaismuistolaki tuli voimaan 1. heinäkuuta 1963, jolloin se kumosi vuonna 1883 voimaan tulleen muinaisaikaisten muistomerkkien rauhoittamista ja suojelua käsitelleen asetuksen.


title: Japan Credit Bureau

text: Japan Credit Bureu (JCB) on 1961 perustettu japanilainen luottokorttiyhtiö. Yhtiön pääkonttori sijaitsee Tokiossa.


title: Japan Credit Bureau

text: JCB on yhteistyössä yhdysvaltalaisen Discover-korttiyhtiön kanssa.


title: Japan Credit Bureau

text: JCB-kortteja myönnetään 15 maassa. Kortinhaltijoita on 78 miljoonaa ja kortti käy 23 miljoonassa liikkeessä.


title: Japan Credit Bureau

text: JCB-kortteja ei myönnetä Suomessa. Niiden kelpoisuus Suomessa on niukka; vain suurimmat tavarataloketjut, hotellit ja ravintolat hyväksyvät niitä maksuvälineenä. Kauppiassopimus kivijalkamyymälöihin korttien hyväksymisestä tehdään Nordea Pankin kautta tai verkkokauppaan Paytrail-maksupalvelun kanssa.


title: JCB

text: JCB viittaa seuraaviin asioihin:


title: Wenner-Gren Center

text: Wenner-Gren Center on tornitalosta ja matalammasta rakennuksesta koostuva kompleksi Ruotsin pääkaupungissa Tukholmassa. Se sijaitsee Vasastadenin pohjoisosassa Sveavägenin pohjoispäässä ja lähellä Brunnsvikenin eteläpäätä.


title: Wenner-Gren Center

text: Sune Lindströmin ja Alf Bydénin suunnittelema rakennus rakennettiin vuosina 1959–1961. Se vihittiin käyttöön tammikuussa 1962.


title: Wenner-Gren Center

text: Rakennuksen rakentamisen mahdollisti Axel Wenner-Grenin, Electroluxin silloisen toimitusjohtajan, tekemä suuri rahalahjoitus sekä Ruotsin hallituksen myöntämä ilmainen tontti. Kompleksin näkyvin osa, "Pylon"-tornitalo, kohoaa 76 metrin korkeuteen, ja siinä on 25 kerrosta. Se oli myös ensimmäinen ruotsalainen tornitalo, jonka runko rakennettiin täysin teräksestä.


title: Nine Destinies and a Downfall

text: Nine Destinies and a Downfall on Sirenian kolmas studioalbumi, joka julkaistiin 9. maaliskuuta 2007.


title: Sokrateen puolustuspuhe (Ksenofon)

text: Sokrateen puolustuspuhe () on Ksenofonin versio Sokrateelle jälkikäteen kirjoitetuista puolustuspuheista.


title: Sokrateen puolustuspuhe (Ksenofon)

text: Ksenofonin "Sokrateen puolustuspuhe" kuvaa Sokratesta tämän oikeudenkäynnin ja kuolemantuomion täytäntöönpanon aikana, ja erityisesti hänen näkemyksensä siitä, että oli parempi kuolla ennen seniliteettiä kuin paeta. Teosta verrataan usein Platonin samannimiseen teokseen.


title: Sokrateen puolustuspuhe (Ksenofon)

text: Asiantuntijat uskovat, että Ksenofonin tulkinta oikeudenkäynnistä oli hänen vastineensa sille laajalle levinneelle kirjalliselle reaktiolle, jonka Sokrateen oikeudenkäynti ja tuomio saivat aikaan. Sokrates-kirjallisuudessa ateenalaiset julkisuuden henkilöt ja kirjailijat esittivät oman näkemyksensä Sokrateen syyllisyydestä. Teoksen ytimenä on Sokrateen vastustajan esittämien syytösten kumoaminen kohta kohdalta. Se antaa selkeän kuvan niistä syytöksistä, jotka Anytos esitti. Ksenofon ei ollut itse tuolloin paikalla, vaan osallistui kymmenentuhannen marssiin, jota kuvaa teoksessaan "Kyyroksen sotaretki" ("Anabasis"). Hän siteeraa faktojen osalta Hermogenestä, joka oli paikalla oikeudenkäynnissä. Platon ei tosin mainitse Hermogeneen olleen paikalla oikeudenkäynnissä, mutta kertoo tämän olleen paikalla Sokrateen nauttiessa myrkkyä.


title: Sokrateen puolustuspuhe (Ksenofon)

text: Platonin teoksen ohella Ksenofonin toisen käden kuvaus on ainoa säilynyt ”silminnäkijäkuvaus” Sokrateen oikeudenkäynnistä. Vaikka teos ei todennäköisesti ole täysin puolueeton, se on silti historiallisesti arvokas. Ksenofonin versio eroaa Platonin versiosta muun muassa siinä, että Ksenofonilla Delfoin oraakkeli sanoo Sokrateen olleen mitä suurin moraalisessa ylevyydessä, kun taas Platonin tekstissä hänet nimetään mitä suurimmaksi viisaudessa. Tämä voi antaa lisävalaistusta siihen, pitikö Sokrates itseään moraalisesti parempana myöntäessään, ettei tiedä mitään, vai näkikö hän ymmärryksensä tietämättömyydestään ainoastaan älyllisenä ylivoimaisuutena.


title: Eduskunnan kirjasto

text: Eduskunnan kirjasto on eduskunnassa toimiva kaikille avoin eduskuntatiedon, oikeudellisen tiedon ja yhteiskuntatiedon keskuskirjasto. Se hankkii kokoelmaansa eduskuntatyössä tarvittavaa kirjallisuutta ja muuta aineistoa sekä välittää tietoa eduskunnasta ja sen päätöksistä, laeista, oikeudesta ja yhteiskunnasta. Kirjasto on perustettu vuonna 1872, ja se on ollut kaikille avoin vuodesta 1913.


title: Eduskunnan kirjasto

text: Kirjaston kokoelmiin kuuluu noin 530 000 nidettä ja lehtiä kirjastoon tulee noin 550. Aineisto on haettavissa Selma-kokoelmatietokannasta sekä Finnasta. Suurin osa aineistosta on lainattavaa. Kirjaston aineistoa voi pyytää kaukolainaksi omaan lähikirjastoonsa. Kirjasto on muun muassa Euroopan unionin, Euroopan neuvoston ja YK:n tallekirjasto. Kirjastosta löytyy esimerkiksi muiden maiden parlamenttiasiakirjoja, säädöskokoelmia, lakikirjoja ja tuomioistuinten ratkaisukokoelmia.


title: Eduskunnan kirjasto

text: Kirjaston Elki-linkkitietokantaan on koottu kirjaston tietoasiantuntijoiden valitsemia luotettavia eduskuntatiedon, oikeudellisen tiedon ja yhteiskuntatiedon internetlähteitä Suomesta ja maailmalta. Kirjaston kotisivuilla on muun muassa Kotimaisen oikeuskirjallisuuden haku, johon on koottu tietoa Suomea koskevista, Suomessa julkaistuista tai suomalaisten kirjoittamista oikeustieteellisistä kirjoista ja artikkeleista vuodesta 1982 lähtien.


title: Eduskunnan kirjasto

text: Kirjasto osallistuu esimerkiksi Nuorten parlamentti -hankkeeseen. Lisäksi kirjasto järjestää säännöllisesti avoimia asiakaskoulutuksia edustamiltaan tiedonaloilta.


title: Eduskunnan kirjasto

text: Kirjaston yhteydessä toimivaan Eduskunnan arkistoon on talletettu eduskunnan alkuperäisasiakirjat säätyvaltiopäivistä lähtien.


title: Eduskunnan kirjasto

text: Kirjaston johtajina eli ylikirjastonhoitajina ovat toimineet seuraavat henkilöt:


title: Tour Total

text: Tour Total on Ranskan pääkaupungin Pariisin lähellä La Défensessä sijaitseva pilvenpiirtäjä. Toimistokäytössä oleva rakennus rakennettiin vuosina 1982-1985, ja se yltää 190 metrin korkeuteen. Kerroksia pilvenpiirtäjässä on yhteensä 48. Sen suunnittelusta vastasivat WZMH Architects, Roger Saubot sekä François Jullien.


title: Tour Total

text: Pariisin korkeimpiin pilvenpiirtäjiin kuuluva Tour Total tunnettiin vuosina 1985-1999 nimellä Tour Elf, ja vuosina 1999-2003 nimellä Tour TotalFinaElf.


title: Tour Areva

text: Tour Areva on Ranskan pääkaupungin Pariisin lähellä La Défensessä sijaitseva pilvenpiirtäjä. Toimistokäytössä oleva rakennus rakennettiin vuosina 1972–1974, ja se yltää 184 metrin korkeuteen. Kerroksia siinä on yhteensä 44. Sen suunnittelusta vastasivat arkkitehdit Roger Saubot ja François Jullien. Pilvenpiirtäjä on täysin musta: Se on päällystetty tummalla graniitilla ja tummennetuilla ikkunoilla.


title: Tour Gan

text: Tour Gan (tunnettiin aikaisemmin nimellä Tour Nobel) on pilvenpiirtäjä Ranskan pääkaupungin Pariisin lähellä. Se sijaitsee La Défensen alueella. Toimistokäytössä oleva rakennus rakennettiin vuosina 1972-1974, ja se yltää 187 metrin korkeuteen. Kerroksia pilvenpiirtäjässä on yhteensä 44. Sen suunnittelusta vastasivat arkkitehdit Harrisson & Abramovitz sekä J. P. Bisseuil.


title: Bertel Gardberg

text: Bertel Richard Gardberg (24. elokuuta 1916 Tammisaari – 23. maaliskuuta 2007 Karjaa) oli suomalainen hopeaseppä, muotoilija ja akateemikko. Hän opiskeli Kööpenhaminassa ja perusti oman verstaan Helsinkiin 1940-luvun lopussa. Gardberg sai Lunning-palkinnon vuonna 1961 ja Pro Finlandia -mitalin samana vuonna sekä akateemikon arvonimen vuonna 1982. Milanon triennaalissa hänet palkittiin kultamitalilla vuosina 1954 ja 1957. Vuonna 1991 hänelle myönnettiin pohjoismainen Prinssi Eugen -mitali.


title: Bertel Gardberg

text: Bertel Gardberg syntyi Tammisaaressa 1916. Hän oli sukua kultaseppä Erik Gardbergille, joka toimi Helsingissä 1829–1854, ja Fabergén alihankkijalle Alexander Gardbergille. Bertelin lääkäri-isä Otto Gardberg oli myös taitava puuseppä. Hänen äitinsä oli Sally Aschan.


title: Bertel Gardberg

text: Nuoruusvuosinaan Gardberg oli töissä kauppalaivassa. Siellä hän oppi, kuinka vähän tarkoituksettomille esineille oli tilaa. Gardberg löysi oman alansa, kun hänet valittiin 1938 Helsingin kultaseppäkoulun ensimmäisen kurssin oppilaaksi. Hän opiskeli samaan aikaan myös Taideteollisuuskeskuskoulun iltalinjalla ja ammatinedistämislaitoksen iltakurssilla metallitaontaa. Gardberg valmistui kultaseppäkoulusta vuonna 1941, mutta rintamapalvelu talvi- ja jatkosodassa hidastivat uran aloittamista.


title: Bertel Gardberg

text: Tanskalainen hopeasepäntaide oli tunnettua, joten Gardberg lähti sinne täydentämään taitojaan. Hän työskenteli siellä muun muassa A. Michelsenin kulta- ja hopeasepän työhuoneessa ja otti Tanskasta mukaansa käsityön ja viimeistellyn laadun arvostuksen.


title: Bertel Gardberg

text: Gardberg perusti 1949 oman työhuoneen Helsinkiin Mannerheimintien ja Nordenskiöldinkadun kulmaan. Samana vuonna hän sai leimausoikeuden. Hän muutti 1955 Isolle Roobertinkadulle, missä hänen työhuoneensa oli vuoteen 1966.


title: Bertel Gardberg

text: Gardberg toimi 1953–1954 Galeries Lafayetten suunnittelijana ja lopulta pääsuunnittelijana. Milanon triennaalin kultamitali 1954 annettiin Gardbergille hänen suunnittelemistaan teräksisistä tarjoiluvadeista, ruokailuvälineistä ja tinasta valmistetusta savukerasiasta. Hän sai palkintoja myös triennaalista vuosina 1957 ja 1960.


title: Bertel Gardberg

text: Gardberg sai 1960 saksalaiselta kultasepäntaiteen seuralta harvinaisen Kultaisen Kunniasormuksen. Pohjoismaisten muotoilijoiden arvostetuimman kunnianosoituksen Lunning-palkinnon hän sai 1961. Samana vuonna hän sai myös Pro Finlandia -palkinnon.


title: Bertel Gardberg

text: Gardberg asui vuodet 1966–1971 Irlannissa, missä hän oli perustamassa Kilkenny Design Workshops -muotoilukeskusta, jonka taiteellisena johtajana hän myös toimi. Irlannin-kauden aikana Gardberg työsti paljon kiviä. Aluksi hän työsti Rhodesiasta tuotuja timanttisia jalokiviä, mutta myöhemmin kauppasuhteiden kaaduttua hän käytti lähinnä paikallisia kivilajeja.


title: Bertel Gardberg

text: Palattuaan Suomeen vuonna 1973 Gardberg asettui Pohjan pitäjään, jonne hän kunnosti perheelleen vanhasta sotilastorpasta kodin. Sen yhteydessä Fiskarsin ruukissa hänellä oli ateljee-työpaja, joka ilmensi ajalle ominaista pientuotantopyrkimystä. 1980-luvulla Gardberg loi hyönteisaiheisia pienoisveistoksia, joita pidetään suomalaisen kivitaiteen huippuna.


title: Bertel Gardberg

text: Ruukissa avattiin Gardbergin 101-vuotisjuhlanäyttely vuonna 2017.


title: Bertel Gardberg

text: Gardberg oli kahdesti naimisissa. Hänen ensimmäinen puolisonsa oli Ulla Westin, jonka kanssa hän oli naimisissa 1942–1950. Hänen toinen vaimonsa oli muotitaiteilija Anne-Charlotte Saurén, jonka kanssa hän oli naimisissa vuodesta 1962 kuolemaansa asti. Bertel ja Anne-Charlotte Gardberg saivat kaksi lasta, Månsin ja Carinan.


title: Bertel Gardberg

text: Gardberg suunnitteli ennen kaikkea ruokailuvälineitä (muun muassa Hackmanin Carelia-aterimet) ja kirkkohopeita. Hän yhdisti hopeaa ja terästä kiveen ja puuhun. Gardbergin suunnittelemia kirkkohopeita on useimmissa Helsingin seudun kirkoissa.


title: Gardeniat

text: Gardeniat eli keikarinkukat ("Gardenia") on matarakasvien ("Rubiaceae") heimoon kuuluva kukkivien kasvien suku, johon kuuluu noin 250 lajia. Se on saanut tieteellisen nimensä skotlantilaissyntyisen luonnontieteilijän Alexander Gardenin (1730–1791) mukaan.


title: Gardeniat

text: Gardeniat ovat 1–15 m korkeita ikivihreitä puita ja pieniä pensaita. Lehdet ovat tummanvihreät ja kiiltävät, kukat valkeat tai vaalean keltaiset. Monet lajit tuoksuvat voimakkaasti.


title: Gardeniat

text: Gardenioita kasvaa villeinä Afrikan, Aasian, Australian ja Oseanian trooppisilla ja subtrooppisilla alueilla. Leikkokukkana kiinangardenia eli keikarinkukka ("Gardenia jasminoides") on klassinen miesten napinlävessä pitämä kukka. Niitä kasvatetaan myös koriste- ja huonekasveina.


title: Kuoppatalo

text:
Kuoppatalo tai "maamaja" oli puoliksi maahan kaivettu majamainen talo, jonka lattia saattoi olla puoli metriä maanpinnan alapuolella. Kuoppatalon kuoppa saattoi olla vuorattu kivillä ja/tai savella. Keskellä oli kivirengas joka toimi tulisijana, ja katossa aukko josta taloon päästiin tikkaita pitkin, tai sivussa olevan aukon kautta maaluiskaa tai maaportaita pitkin. Tulisija savutti, ja talon sisällä oli hämärää. Kuoppatalossa lienee asuttu usein esihistoriallisena aikana, vaikka muitakin asumustyyppejä kuten kota tunnettiin.
Kuoppataloja rakennettiin Luoteis-Euroopassa viime jääkaudella 25 000 eaa., ja Amerikassa alkaen 12 000–11 000 eaa., jolloin paleointiaanit saapuivat sinne. Varhaisille maanviljelyalueille syntyi joskus suuria kuoppataloja. Amerikan länsirannikon shuswap-, thompson-, klamath- ja lillooet-intiaanit rakentelivat kuoppataloja. Suomessakin rakennettiin kuoppataloja jätinkirkkojen aikaan.


title: Åke Gartz

text: Åke Henrik Gartz (9. kesäkuuta 1888 Helsinki – 29. marraskuuta 1974) oli suomalainen poliitikko. Gartz toimi kauppa- ja teollisuusministerinä J. K. Paasikiven hallituksissa vuosina 1944–1946 ja myöhemmin Urho Kekkosen hallitusten ulkoasiainministerinä vuosina 1950–1951. Hän oli myös ministerinä ulkoasiainministeriössä 1945–1946. Gartz oli ammattiministeri eikä edustanut mitään puoluetta, mutta hänen laskettiin olevan lähellä Ruotsalaista kansanpuoluetta.


title: Åke Gartz

text: Gartz valmistui filosofian kandidaatiksi 1909 ja lakitieteen kandidaatiksi 1914. Hän sai varatuomarin arvonimen vuonna 1917.


title: Åke Gartz

text: Ministeriksi Gartz tuli teollisuuden ja työnantajajärjestöjen palveluksesta; hän oli A. Ahlström Oy:n apulaisjohtaja vuodesta 1931 ja STK:n hallituksen puheenjohtaja.


title: Åke Gartz

text: Ministeriuransa jälkeen Gartz toimi Suomen lähettiläänä Bernissä 1951–1953 sekä Bukarestissa ja Moskovassa 1953–1955 (vuosina 1954–1955 suurlähettiläänä).


title: Åke Gartz

text: Åke Gartz sai vuorineuvoksen arvonimen vuonna 1940.


title: Erroll Garner

text: Erroll Louis Garner (15. heinäkuuta 1921 Pittsburgh – 2. tammikuuta 1977 Los Angeles) oli yhdysvaltalainen säveltäjä ja jazzpianisti. Hänen tunnetuin sävellyksensä on hempeä balladi ”Misty”.


title: Erroll Garner

text: Garner aloitti soitto-opinnot kolmivuotiaana, ja vaikka hänen taitonsa sanotaan olleen yhtä paljon harjoittelun kuin lahjakkuuden ansiota, tiedetään ettei hän koskaan oppinut lukemaan nuotteja sujuvasti.


title: Erroll Garner

text: Garner vieraili Suomessa syksyllä 1964.


title: Sanna Perkiö

text: Sanna Leena Perkiö (s. 28. maaliskuuta 1962 Sauvo) on helsinkiläinen kokoomuslainen poliitikko. Hän toimi kansanedustajana vuosina 2007–2011, Helsingin kaupunginvaltuutettuna vuosina 2004–2012 ja Helsinki-säätiön (Helsingin Juhlaviikot) hallituksen puheenjohtajana vuonna 2009. Hän on Tekniikan Akateemisten Liiton valtuuston jäsen.


title: Sanna Perkiö

text: Koulutukseltaan Perkiö on tekniikan tohtori. Hänen väitöskirjansa käsitteli ympäristötekniikkaa ja kilpailukykyä. Ennen kansanedustajuuttaan hän toimi perustamansa ympäristöalan insinööritoimiston toimitusjohtajana ja toimii edelleen samassa yrityksessä. Perkiö on saanut Nuori akateeminen yrittäjä -palkinnon ja Liikeideapalkinnon. Hän on Teknillisten Tieteiden Akatemian jäsen. Hän harrastaa nykytaidetta, kirjoittamista ja luontoa.


title: Juha Hakola (poliitikko)

text: Juha Tapio Hakola (s. 24. elokuuta 1967 Harjavalta) on Helsingin poliisilaitoksen ylikomisario ja viestintäyksikön johtaja. Hakola oli kokoomuksen kansanedustaja vuosina 2007–2011. Vuodesta 2001 Hakola on ollut Helsingin kaupunginvaltuuston jäsen. Vuosina 2001–2007 hän toimi pelastuslautakunnan puheenjohtajana. Huhtikuusta 2007 alkuvuoteen 2015 Hakola toimi Helsingin kaupunginhallituksen jäsenenä. Hän oli Helsingin kiinteistölautakunnan puheenjohtaja vuoteen 2017 saakka.


title: Juha Hakola (poliitikko)

text: Hakola valittiin kansanedustajaksi Helsingin vaalipiiristä vuoden 2007 vaaleissa. Eduskunnassa Hakola oli puolustusvaliokunnan ja hallintovaliokunnan jäsen sekä perustuslakivaliokunnan varajäsen. Hän oli ehdolla myös vuoden 2011 eduskuntavaaleissa, muttei tullut valituksi. Ennen kansanedustajuutta Hakola työskenteli poliisin johtokeskusyksikön johtajana ja Helsingin rikospoliisin huumerikosyksikössä rikostutkijana ja tutkinnanjohtajana vuodesta 1990 heinäkuuhun 2004. Tultuaan valituksi heinäkuussa 2004 johtokeskusyksikön johtajan tehtävään hän siirtyi huumerikosyksikön tutkinnanjohdosta poliisin johtokeskusyksikköön.


title: Juha Hakola (poliitikko)

text: Hakola on koulutukseltaan hallintotieteiden maisteri, mutta hän on suorittanut myös poliisin perus-, alipäällystö- ja päällystötutkinnon. Hän on toiminut Suomen pelastusalan keskusjärjestön (SPEK) hallituksen puheenjohtajana vuosina 2008–2016. Hän on Jääkenttäsäätiön puheenjohtaja, Urheiluhallit Oy:n hallituksen jäsen sekä Vuosaari Golf Oy:n hallituksen jäsen. Sotilasarvoltaan Hakola on reservin sotilasmestari. Hän on suorittanut valtakunnallisen maanpuolustuskurssi nro 182:n ja toimii Uudenmaan Maanpuolustusyhdistyksen ensimmäisenä varapuheenjohtajana sekä Maanpuolustuskorkeakoulun neuvottelukunnan jäsenenä.


title: Juha Hakola (poliitikko)

text: Vapaa-aikanaan Hakola harrastaa golfia. Lisäksi hän on aktiivisesti mukana autourheilun ja jääkiekkoilun järjestötoiminnassa sekä Helsingin jääkiekkoerotuomaritoiminnassa (HJT).


title: Messeturm

text: Messeturm on pilvenpiirtäjä Frankfurt am Mainin kaupungissa, Saksassa. Se rakennettiin vuosina 1988-1990, ja sen suunnitteli arkkitehti Helmut Jahn. Pilvenpiirtäjä yltää 257 metrin korkeuteen, lukeutuen Saksan korkeimpiin pilvenpiirtäjiin. Euroopan korkeimman rakennuksen titteliä Messeturm ehti kantaa vuoteen 1997 saakka, jolloin samaan kaupunkiin valmistui Norman Fosterin suunnittelema Commerzbank Tower. Tämä oli vuorostaan Euroopan korkein joulukuuhun 2003 asti, jolloin Moskovan 264-metrinen Triumph-Palace valmistui.


title: Johdatus tieteelliseen ajatteluun

text: Johdatus tieteelliseen ajatteluun on Leila Haaparannan ja Ilkka Niiniluodon oppikirja, joka käsittelee tieteellisen ajattelun ja tieteenfilosofian perusajatuksia. Helsingin yliopiston filosofian laitoksen julkaiseman kirjan ensimmäinen painos on vuodelta 1986. Vuoden 1991 laitokseen tehtiin pieniä korjauksia. Vuonna 2016 teoksesta ilmestyi uudistettu painos Gaudeamuksen kustantamana.


title: Johdatus tieteelliseen ajatteluun

text: Kirja käsittelee muun muassa seuraavia aiheita:


title: Punainen lohikäärme

text: Punainen lohikäärme () on Brett Ratnerin ohjaama, vuonna 2002 ensi-iltansa saanut yhdysvaltalainen jännityselokuva, joka pohjautuu kirjailija Thomas Harrisin samannimiseen romaaniin. Elokuvan käsikirjoitti Ted Tally, ja sen tuottivat Dino De Laurentiis ja Martha De Laurentiis. "Punainen lohikäärme" on toinen Harrisin alkuperäisen romaanin pohjalta tehty elokuvasovitus, sillä romaani filmatisoitiin jo ensi kerran vuonna 1986 ensi-iltansa saaneeksi elokuvaksi "Psykopaatin jäljillä". Elokuvan pääosissa esiintyvät Edward Norton, Anthony Hopkins, Ralph Fiennes, Harvey Keitel, Emily Watson, Mary-Louise Parker ja Philip Seymour Hoffman.


title: Punainen lohikäärme

text: Elokuva kertoo FBI-agentti Will Grahamista, joka joutuu pyytämään apua vankimielisairaalassa tuomiotaan istuvalta kannibalistiselta sarjamurhaajalta Hannibal Lecteriltä saadakseen kiinni ”Hammaskeijuna” tunnetun sarjamurhaajan. Tapahtumiltaan "Punainen lohikäärme" sijoittuu aikaan ennen muita Hannibal Lecteriin pohjautuvia elokuvia, "Uhrilampaita" (1991) ja "Hannibalia" (2001).


title: Punainen lohikäärme

text: Elokuvan ensitapahtumat sijoittuvat Baltimoreen, Marylandiin vuonna 1980. Arvostettu ja tunnettu psykiatri, tohtori Hannibal Lecter osallistuu sinfoniaorkesterin konserttiin. Sinfoniaorkesterin huilisti epäonnistuu jatkuvasti soittamaan osuutensa oikein, mikä ärsyttää sinfonisen musiikin ystävänä tunnettua Lecteriä suuresti. Myöhemmin Lecter isännöi kotonaan päivälliskutsuja sinfoniaorkesterin johtokunnalle, kun keskustelun aihe kääntyy huilistin salaperäiseen katoamiseen. Eräs päivällisvieraista tiedustelee Lecteriltä aterian sisällöstä. Lecter vastaa tälle, että jos ”hän kertoisi mitä lautasella todellisuudessa on, päivällisvieraat eivät suostuisi edes maistamaan ruokaa.” Tämä on viittaus Lecterin kannibalismiin ja siihen, että hän on surmannut huilistin parantaakseen orkesterin soiton miellyttävyyttä, mutta päivälliskutsujen vieraat eivät kuitenkaan saa tätä selville.


title: Punainen lohikäärme

text: Kutsujen päätyttyä Lecter saa vieraakseen lahjakkaan FBI-agentti Will Grahamin, jonka kanssa hän on työstänyt erään sarjamurhaajan psykologista profiilia. Murhaajan uhreilta on poistettu syötäväksi kelpaavia osia, kuten esimerkiksi maksa ja munuaiset, mikä saa Grahamin uskomaan murhaajan olevan kannibaali. Eräältä uhreista on poistettu kateenkorva. Lecterin poistuessa huoneesta Graham tutkii tämän keittokirjaa, jonka eräälle sivulle on kirjoitettu ”kateenkorva”. Graham ymmärtää Lecterin olevan hänen etsimänsä sarjamurhaaja, mutta samalla hetkellä Lecter hyökkää hänen kimppuunsa ja vahingoittaa häntä lähes kuolettavasti, ennen kuin Graham onnistuu ampumaan Lecteriä. Lecter tuomitaan elinkautiseen vankeusrangaistukseen Baltimoren psykiatriseen sairaalaan, mutta kokemuksestaan syvästi traumatisoitunut Graham lopettaa työnsä FBI:n agenttina ja muuttaa vaimonsa Mollyn ja poikansa Joshin kanssa Floridaan.


title: Punainen lohikäärme

text: Monia vuosia myöhemmin Atlantan ja Alabaman seudulle ilmestyy ”Hammaskeijuna” tunnettu uusi sarjamurhaaja, joka vainoaa ja surmaa sattumanvaraisesti perheitä peräkkäisten täysikuiden aikana. FBI:n erikoisagentti Jack Crawford toivoo vangitsevansa Hammaskeijun ennen tämän seuraavia uhreja, ja matkustaa Floridaan pyytääkseen Grahamin apua. Graham suostuu pyyntöön vastahakoisesti, ja hän matkustaa Atlantaan tutkimaan rikospaikkoja. Crawfordin ehdotuksesta Graham joutuu pyytämään apua Hannibal Lecteriltä Hammaskeijun vangitsemiseksi.


title: Punainen lohikäärme

text: ”Hammaskeiju” on todellisuudessa mies nimeltä Francis Dolarhyde, joka surmaa uhrinsa alter egonsa, ”Punaisen lohikäärmeen”, puolesta. Dolarhydella on pakkomielle William Blaken maalaukseen ”Punainen lohikäärme ja aurinkoon puettu nainen”. Dolarhyde on tatuoinut maalauksessa esiintyvän lohikäärmeen selkäänsä, ja hän uskoo jokaisen surmaamansa ihmisen vievän hänet lähemmäs lohikäärmeeksi tulemista. Hän kärsii hyvin tuskallisista lapsuusmuistoista, sillä hän vietti vanhempiensa kuoleman jälkeen lapsuutensa sadistisen isoäitinsä kanssa.


title: Punainen lohikäärme

text: Toimittaja Freddy Lounds, joka aikoinaan ahdisteli Grahamia Lecterin vangitsemisen jälkeen, seuraa Grahamia jälleen saadakseen vinkkejä työstämäänsä artikkeliin Hammaskeijusta. Grahamin ja FBI:n yritystä päästä Hammaskeijun jäljille vaikeuttaa entisestään Lecterin ja Dolarhyden salainen kirjeenvaihto paikallisen sanomalehden palstalla. Tämä saattaa Grahamin vaimo Mollyn ja poika Joshin vaaraan, kun Lecter paljastaa Dolarhydelle palstan välityksellä Grahamin perheen kotiosoitteen. Molly ja Josh siirretään turvaan Jack Crawfordin veljen omistamalle tilalle. Lecter, joka on tietoinen FBI-agenttien olevan selvillä hänen ja Dolarhyden kirjeenvaihdosta, päättää sillä välin nostaa panoksia: vastapalvelukseksi avunannostaan Hammaskeijun vangitsemisessa hän vaatii ensiluokkaista ateriaa selliinsä ja kirjaoikeuksiensa palauttamista.


title: Punainen lohikäärme

text: Graham antaa Freddy Loundsille yksinoikeudella haastattelun, jossa hän kertoo murhaajasta FBI:n profiilin määrittelemiä halveksivia yksityiskohtia: hän muun muassa haukkuu Hammaskeijua impotentiksi homoseksuaaliksi ja säälittäväksi ihmiseksi. Dolarhyde raivostuu lukiessaan haastattelun, ja tämän seurauksena hän kidnappaa Loundsin. Dolarhyde vie Loundsin kotitalolleen, jossa hän väkivaltaisesti kiduttaa ja lopuksi surmaa tämän. Ollessaan töissä St. Louisissa sijaitsevassa valokuvalaboratoriossa Dolarhyde rakastuu sokeaan työtoveriinsa Reba McClaneen, mutta hänen lohikäärmeen alter egonsa vaatii häntä tappamaan tämän. Dolarhyde pyrkii vapautumaan alter egonsa hallinnasta ja matkustaa New Yorkin Brooklyn Museumiin, jossa hän pyytää museovirkailijaa esittämään hänelle Blaken alkuperäisen vesivärimaalauksen ”Punainen lohikäärme ja aurinkoon puettu nainen”. Hän kolkkaa kaksi museovirkailijaa, syö maalauksen päästäkseen irti alter egostaan ja pakenee takaisin kotiseudulleen.


title: Punainen lohikäärme

text: Graham ymmärtää, että Hammaskeiju on saanut selville uhriensa olinpaikan perheiden tilaamien kotivideoiden avulla, joita murhaaja olisi voinut saada haltuunsa vain työskennellessään yrityksessä, joka on erikoistunut tekemään perheiden filminauhoista videokasetteja. Hän alkaa käymään läpi lähiseudun yrityksiä selvittääkseen murhaajan henkilöllisyyden. Sillä välin Dolarhyde käy tapaamassa Rebaa viimeisen kerran. Hän löytää Reban tämän työtoveri Ralph Mandyn seurasta, minkä seurauksena mustasukkainen ja raivostunut Dolarhyde tappaa Mandyn. Hän kidnappaa Reban ja vie tämän kotiinsa, jonka hän sitten sytyttää tuleen. Dolarhyde ei yrityksestään huolimatta pysty surmaamaan Rebaa, vaan ilmeisesti ampuukin itsensä haulikollaan. Reba onnistuu vaivoin pakenemaan palavasta talosta, jonne FBI on löytänyt selvitettyään Dolarhyden olevan Hammaskeiju. Graham löytää palaneen talon raunioista Dolarhyden kassakaapissa säilömän leikekirjan, joka kuvaa tämän traagista lapsuutta.


title: Punainen lohikäärme

text: Käy ilmi, että Dolarhyde lavasti oman kuolemansa jättämällä palavaan taloon jo aiemmin surmaamansa Ralph Mandyn ruumiin. FBI on kuitenkin tästä tietämätön, sillä ruumis on palanut tunnistamattomaksi. Yhä elossa oleva Dolarhyde matkustaa Floridaan ja murtautuu Grahamin kotiin, missä hän uhkaa surmaavansa Joshin. Pelastaakseen poikansa Graham alkaa solvaamaan Joshia tavalla, joka muistuttaa Dolarhydea tämän isoäidin solvauksista, joita hän luki löytämästään Dolarhyden leikekirjasta. Dolarhyde hyökkää Grahamin kimppuun, ja Josh pääsee pakenemaan. Kamppailun seurauksena molemmat haavoittuvat vakavasti, kunnes Grahamin vaimo Molly ampuu Dolarhyden kuoliaaksi.


title: Punainen lohikäärme

text:
Toivuttuaan Graham saa kirjeen Lecteriltä Baltimoren psykiatrisesta sairaalasta, joka hyvästelee hänet. Elokuvan viimeisessä kohtauksessa sairaalaa johtava Frederick Chilton saapuu ilmoittamaan Lecterille, että FBI:sta on saapunut nuori nainen (oletettavasti Clarice Starling), joka haluaa puhua hänen kanssaan.
"Punainen lohikäärme" sai ensi-iltansa ennakkonäytöksessä 30. syyskuuta 2002. Elokuvateattereissa sen ensi-ilta oli Yhdysvalloissa ja Kanadassa 4. lokakuuta. Suomessa elokuva sai ensi-iltansa 27. lokakuuta Night Visions -elokuvafestivaaleilla.


title: Punainen lohikäärme

text: Elokuva tuotti ensimmäisenä esityspäivänään yhteensä 13 478 355 dollarin ja ensimmäisenä esitysviikonloppunaan 36 540 945 dollarin lipputulot. Se oli elokuvateattereiden suosituimpia elokuvia ja keräsi Pohjois-Amerikan elokuvateattereissa yhteensä 93 149 898 dollarin ja maailmanlaajuisesti 116 046 400 dollarin, eli yhteensä 209 196 298 dollarin tulot.


title: Punainen lohikäärme

text: Elokuva sai sekä katsojien että kriitikoiden keskuudessa hyvän vastaanoton. Esimerkiksi "Timen" Richard Corliss kehui elokuvan näyttelijöiden esiintyvän rooleissaan virheettömällä tavalla kuvaten elokuvan olevan ”synkän viettelevä”, ja "Chicago Sun-Timesin" Roger Ebert kirjoitti ylistävästi elokuvan synkästä tunnelmasta ja mainitsi yllättyneensä positiivisella tavalla Brett Ratnerin vakuuttavasta ohjaustyöstä. Elokuva sai kuitenkin osakseen myös kriittisempiä arvioita: esimerkiksi "Seattle Post-Intelligencerin" William Arnold sanoi ”"Punaisen lohikäärmeen" olevan elokuvasarjansa heikoin osa”, mutta kuitenkin piti Anthony Hopkinsin roolisuoritusta ”yhä vetoavana”, ja sanoi sen olevan ”elokuvan parasta antia.”


title: Punainen lohikäärme

text: Emily Watson ja Tyler Patrick Jones palkittiin roolitöistään elokuvassa. Philip Seymour Hoffmanin sijaisnäyttelijä Keii Johnston palkittiin Taurus World Stunt Awards -palkintogaalassa kategoriassa ”Best Fire Stunt” kohtauksesta, jossa Hoffmanin roolihahmo Freddy Lounds surmataan sytyttämällä tämä tuleen tuleen samalla, kun hänet on kiinnitetty ihostaan liimalla pyörätuoliin. Kauhuelokuvien erikoislehti "Fangoria" palkitsi Fangoria Chainsaw Awards -palkintogaalassaan Ralph Fiennesin parhaan miessivuosan palkinnolla, ja huomioi myös Anthony Hopkinsin ja Emily Watsonin roolisuoritukset palkintoehdokkuuksilla kategorioissa ”Paras näyttelijä” ja ”Paras naissivuosa”.


title: Iona

text: Iona on pieni saari Sisä-Hebrideillä Skotlannissa. Saarella on ollut suuri merkitys Skotlannin kristillistymiselle, sillä Pyhän Columban sinne vuonna 563 perustaman luostarin kautta levitettiin kristinuskoa Skotlantiin ja siitä tuli merkittävä pyhiinvaelluskohde. Saarelle on myös haudattu Skotlannin, Irlannin ja Norjan kuninkaita. Nykyään saarella on 177 asukasta.


title: Alte Pinakothek

text: Museo muodostaa muiden Münchenin taidemuseoiden kanssa Bayerischen Staatsgemäldesammlungen -kokoelman, jossa on yli 30 000 teosta.


title: David H. Hubel

text: David Hunter Hubel (27. helmikuuta 1926 Windsor, Ontario, Kanada – 22. syyskuuta 2013 Lincoln, Massachusetts, Yhdysvallat) oli kanadalaissyntyinen yhdysvaltalainen neurofysiologi. Yhdessä Torsten Wieselin ja Roger W. Sperryn kanssa hän sai vuonna 1981 Nobelin lääketieteen palkinnon tutkimuksista, jotka liittyivät näköjärjestelmän tiedonkäsittelyyn. Hubel ja Wiesel tutkivat kissan näköjärjestelmää.


title: David H. Hubel

text: Hubel teki tutkimustyönsä Harvardin lääketieteellisessä korkeakoulussa. Wieselin kanssa tekemänsä aivotutkimukset johtivat näköaivokuoren toiminnan selviämiseen. Aivojen tapa käsitellä silmästä tulevaa tietoa voitiin esittää yksityiskohtaisena karttana.


title: Oxford English Dictionary

text: Oxford English Dictionary (OED) on yleisesti merkittävimpänä pidetty englannin kielen sanakirja. Siinä esitetään sanojen merkitys, ääntämys sekä etymologia. Teosta julkaisee Oxford University Press, ja ensimmäinen laitos valmistui vuonna 1928, toinen 1989.


title: Oxford English Dictionary

text: OED:ssä sanojen merkitykset on ryhmitelty havaintoaineiston mukaiseen aikajärjestykseen. Monimutkaisissa tapauksissa esitysten rakenne jakautuu lukuisiin eri haaroihin. Sanojen vivahteista esitetään laaja määrä erilaisista lähteistä lainattuja esimerkkejä. Lähteet vaihtelevat keittokirjoista klassiseen kirjallisuuteen ja televisiolähetyksistä Internetin uutisryhmiin.


title: Oxford English Dictionary

text: James Murray alkoi koota OED:n ensimmäistä laitosta 1800-luvun lopulla. Hänen ajatuksenaan oli, että englannin sanakirja ei ole kenenkään yksityisen ihmisen tai tietyn aikakauden luomus vaan vähittäisen kasvun ja kehityksen tulos. OED:n ensimmäinen laitos valmistui 1928, ja siinä oli kymmenen osaa ja yli 414 000 sanaa. Toinen laitos julkaistiin 1989, ja siinä oli yhteensä 21 730 sivua ja noin 600 000 sanaa. Kolmatta laitosta valmistellaan elektronisessa muodossa. Painetun version digitalisoimiseksi palkattiin 150 konekirjoittajan ryhmä, joka työskenteli puolitoista vuotta Floridassa.


title: Pöyhin

text: Pöyhin on maatalouskone, jonka tarkoituksena on pellolla niitetyn heinän saaminen irti maasta korkeammaksi ja hajanaiseksi ilmavaksi kasaksi, jolloin se kuivuu nopeammin. Pöyhimiä on eri rakenteisia: mm. pyöröpöyhin (roottorit) ja kelapöyhin.


title: Pöyhin

text: Nykyään pöyhimet ovat traktorikäyttöisiä, mutta aiemmin niitä oli myös hevosvetoisina.


title: Pöyhin

text: Heinien seiväskuivatuksen aikakaudella pöyhin ja haravakone olivat eri koneita. Nykyaikaiseen tapaan heiniä paalattaessa karhotus ja pöyhiminen saatetaan tehdä tapauksesta riippuen joko samalla tai eri koneella.


title: Juurikkaannostokone

text: Juurikkaannostokone on sokerijuurikkaan nostoon tarkoitettu traktorivetoinen suuri maatalouskone. Niitä on ollut saatavilla ainakin 1950-luvulta lähtien.


title: Juurikkaannostokone

text: Nykyiset koneet ovat kalliita ja painavia, ja niitä voidaan käyttää myös kuljetukseen.


title: Legioonateatteri

text: Legioonateatteri on tamperelainen harrastajateatteri. Teatterin perustivat teatteriohjaajat Virpi Koskela ja Timo Seppälä työttömille nuorille järjestetyn näytelmäkurssin päätteeksi syksyllä 1993. Toiminnan tarkoituksena on ehkäistä syrjäytymistä ja passivoitumista.


title: Legioonateatteri

text:
Legioonateatteri rahoitetaan julkisin, sekä lahjoitusvaroin. 2010 suurimmat rahoittajat olivat Pirkanmaan ja Pohjanmaan ELY-keskukset, Tampereen kaupunki, sekä opetusministeriö.
Legioonateatterilla on toiminut vuodesta 2006 lähtien nuorten ilmaisupainotteinen työpaja, joka järjestetään kaksi kertaa vuodessa. Ilmaisupainotteinen työpaja valmistaa yhdessä osallistujien kanssa näytelmän, jota esitetään avoimissa tilaisuuksissa yleisölle.


title: Legioonateatteri

text: Nuorten työpajat ovat alle 29-vuotiaille, työttömille nuorille tarkoitettuja työharjoittelupaikkoja. Nuorten työpajatoiminnan sisällöllinen kehittäminen kuuluu opetus- ja kulttuuriministeriössä nuorisoyksikön toimialaan. Nuorisotyön kannalta työpajat ovat nuorille hyviä paikkoja elämäntaitojen kehittämiseen, aikuistumiseen, yhteisölliseen kasvuun ja työssäoppimiseen.


title: Legioonateatteri

text: Työpajojen rahoitus jakautuu opetus- ja kulttuuriministeriön sekä työ- ja elinkeinoministeriön kesken. Työhallinto ohjaa nuoria työharjoitteluun ja työmarkkinatuella pajaan. Opetus- ja kulttuuriministeriö vastaa pajatoiminnan kehittämisestä ja perusrahoituksesta. Pajojen rahoitus koostuu ylläpitäjän osuudesta, myytävistä palveluista, myyntituloista ja erikseen myönnettävästä tulosperusteisesta avustuksesta.


title: Legioonateatteri

text: Opetus- ja kulttuuriministeriö on siirtänyt nuorten työpajatoiminnan kehittämishankkeiden pajakohtaisen päätöksenteon, kuten avustamisen, ELY-keskuksille.


title: Encyclopaedia synoptica

text: Encyclopaedia synoptica ("Encyclopaedia synoptica: ex optimis & accuratissimis philosophorum scriptis collecta") on Johannes Gezelius vanhemman vuonna 1672 julkaisema kolmiosainen latinankielinen ensyklopedia, joka käsittelee erityisesti filosofian ja matematiikan aloja. Se oli tehty erityisesti Turun akatemian käyttöön. "Encyclopaedia synopticaa" pidetään Suomen ensimmäisenä ensyklopediana.


title: Encyclopaedia synoptica

text: Ensyklopedia jakoi filosofian kahteen osaan, formaaliin ja reaaliseen filosofiaan. Formaali filosofia sisälsi grammatiikan, retoriikan ja logiikan, ja reaalinen filosofia metafysiikan, pneumatiikan eli henkiopin, matematiikan, fysiikan, etiikan, politiikan ja taloustieteen alat.


title: Krabi (provinssi)

text: Krabin provinssi () on yksi Thaimaan provinsseista ("changwat"). Se sijaitsee maan eteläosassa Andamaanienmeren rannalla. Provinssin pääkaupunki on myös nimeltään Krabi. Provinssin pinta-ala on 4 708,5 neliökilometriä ja siellä on arviolta 374 800 asukasta (vuonna 2017).


title: Krabi (provinssi)

text: Krabi on tunnettu hienohiekkaisista ja liidunvalkeista rannoistaan ja sisämaastaan vesiputouksineen ja runsaine eläimistöineen. Krabin 160 kilometrin pituinen rantaviiva on kuuluisa kivimuodostelmistaan, kallioistaan, luolistaan ja mangrovemetsiköistään.


title: Krabi (provinssi)

text: Provinssin tärkeimpiä tulonlähteitä ovat sen valtavat kumipuuviljelmät (Thaimaa tuottaa yli 36 % koko maailman raakakumista), palmuöljy ja kookosviljelmät. Myös monenlaiset hedelmät ja kahvi kuuluvat Krabin tuotantoon.


title: Honda Wave

text: Honda Wave on helppokäyttöinen moottoripyörä, joka on suosittu erityisesti Kaakkois-Aasiassa. Sen juuret juontavat Honda Cub -mopediin, joka esiteltiin 1950-luvulla. Euroopassa Wave-mallistoa markkinoidaan nimellä "Innova". Aasiassa on saatavilla myös 100 cm³ versio. Honda Waven edustamaa moottoripyörätyyppiä, joka on mopedin ja skootterin välimuoto, kutsutaan englanniksi "underbone" tai "step-through" -nimellä ja Filippiineillä "kapchaiksi".


title: Honda Wave

text: Honda Wave ei ole varsinainen skootteri, koska sitä ohjataan jalkatapeilla, sen pyöräkoko on 17 tuumaa, ja siinä on neljä vaihdetta. Kytkin on automaattinen. Toisioveto hoidetaan ketjulla, joka on koteloitu ketjusuojalla. Pyörän runko on yksiputkinen, ja moottori lepää runkoputken alla etuviistossa. Moottori on nelitahtinen ja siinä on yksi kannen yläpuolinen nokka-akseli (SOHC). Venttiileitä on kaksi. Polttoainesäiliö on istuimen alla ja sen vetoisuus on nelisen litraa. Penkin alta löytyy käyttökelpoinen säilytystila, jota Honda markkinoi nimellä "U-Box".


title: Honda Wave

text: Pyörä kuluttaa vähintään 91-oktaanista bensiiniä noin 2,5 litraa / 100 km. Käynnistys suoritetaan joko polkimella tai sähköstartilla. Kalleimmissa malleissa on edessä levyjarru ja takana rumpu. 125-kuutioisen version huippunopeus on noin 95 km / h ja 100-kuutioisen noin 80 km / h. Wave-sarjan kehittynein malli on "125-i", jossa on kaasuttimen sijasta polttoaineen ruiskutus.


title: Sähköherkkyys

text: Sähköherkkyys (aikaisemmin myös "sähköyliherkkyys" ja sitä ennen "sähköallergia", engl. "hypersensitivity to EMF", "electromagnetic hypersensitivity" tai "Idiopathic environmental intolerance attributed to electromagnetic fields (IEI-EMF)") on tila, jossa ihminen kokee saavansa yliherkkyysoireita radiotaajuisesta sähkömagneettisesta säteilystä, kuten esimerkiksi matkapuhelimien ja niiden tukiasemien radiolähettimistä tai voimalinjojen sähkömagneettisista kentistä.


title: Sähköherkkyys

text: Suomalaisen ICD-10-tautiluokituksen luokka ”muut yleiset oireet ja sairauden merkit: muualla luokittelemattomat ympäristöherkkyydet” kattaa myös sähköherkkyyden oireet. Sähköherkkyyttä ei luokitella sairaudeksi, mutta sillä on oirekoodi potilaiden hoitoonohjaamisen, tutkimuksen ja tilastoinnin edistämiseksi. Sähköherkäksi itsensä kokee kyselyihin vastanneista maasta riippuen tutkimusten mukaan noin 1,5–5 prosenttia.


title: Sähköherkkyys

text: Useissa kaksoissokkokokeissa on osoitettu, että esimerkiksi sähköherkille ei ole eroa sillä, onko sähkökenttää vai ei, vaan he raportoivat oireita yhtä lailla valealtistuksen kuin todellisen altistuksen kohdalla. Tällä perusteella kyse olisi nosebo-ilmiöstä (lumevaikutus).


title: Sähköherkkyys

text: Ylävartalon iho-oireiden ja sähköherkkyyden yhteyttä on pohdittu ensimmäisen kerran 1980-luvulla näyttöpäätteillä työskenneillä ihmisillä. Sähkömagneettisesta säteilystä sanomansa mukaan kärsivät yksilöt kertovat säteilyn ilmenevän ihoreaktiona, kuten punoituksena, kihelmöintinä tai polttavana tunteena, tai yleisoireina, kuten väsymyksenä, keskittymisvaikeutena, muistihäiriöinä, huimauksena, ruoansulatusvaikeuksina tai sydämentykytyksenä. Oireita ei olla pystytty yhdistämään tieteellisesti sähkömagneettisen säteilyn altistukseen. Oireiden laukaisijana voi toimia esimerkiksi matkapuhelin, langattomat verkot ja muut sähkölaitteet.


title: Sähköherkkyys

text: Toisille oireet muodostavat vain lievän haitan, jotkut taas menettävät työkykynsä ja tuntevat, etteivät säteilyn vuoksi enää voi asua kaupunkiympäristöissä.


title: Sähköherkkyys

text: Maailman terveysjärjestön WHO:n mukaan oireet, joista sähköherkiksi itsensä katsovat kärsivät ovat varmasti todellisia, mutta oireiden yhteyttä sähkömagneettiseen säteilyyn ei ole voitu osoittaa. Sokkotesteissä sähköherkät koehenkilöt eivät pysty havaitsemaan altistuvansa radiotaajuiselle säteilylle. Tällainen oli yleistulos vuonna 2005 tehdyssä systemaattisessa katsauksessa, jossa käytiin läpi 31 tutkimusta. Samaan suuntaan viittaavat 2009 julkaistu jatkotutkimus sekä toinen vuonna 2008 tehty systemaattinen katsaus.


title: Sähköherkkyys

text: Myös Myoung Soo Kwonin Turun yliopistolle tekemä tohtorinväitös, johon kuului kokeita sähköherkillä ihmisillä, sai tulokseksi ettei matkapuhelimen aiheuttama sähkömagneettinen säteily aiheuttanut merkittäviä vaikutuksia aivojen sähköiseen toimintaan tai tiedollisiin prosesseihin. Kokeessa ei myöskään käynyt ilmi, että matkapuhelinten säteily olisi aiheuttanut oireita koehenkilöissä.


title: Sähköherkkyys

text: Louisianan valtionyliopistossa tehtiin yhtä sähköherkäksi ilmoittautunutta koskeva tutkimus. Koehenkilöä altistettiin 60 hertsin kentälle voimakkuudella 300 V/m, mikä tekijöiden mukaan vastaa normaalissa ympäristössä esiintyvää ärsykettä. Koehenkilöllä esiintyi sähkökenttien yhteydessä kipua, päänsärkyä, nykimistä lihaksissa ja sydämen rytmihäiriöitä. Korrelaatio sähkökenttiin oli tilastollisesti merkitsevä (P < 0.05). Oireita näytti synnyttävän enemmänkin kentän kytkeminen päälle ja pois kuin tasainen kenttä. Oireistaan huolimatta koehenkilö ei pystynyt itse arvaamaan, milloin kenttä oli päällä ja milloin ei. Tutkimuksen tekijät päättelevät, että ”Sähköherkkyys voi ilmetä vilpittömästi ympäristön laukaisemana neurologisena oireyhtymänä.” Tutkimusta on kritisoitu sillä, että julkaisusta ei ilmene, onko koehenkilön oireita luokiteltu ja yhdistelty jälkikäteen positiivisen tuloksen saamiseksi, eikä vastaavia tuloksia ole saatu toistettua.


title: Sähköherkkyys

text: Tutkimusaiheeseen sisältyvien taloudellisten intressien vuoksi rahoitusharhaa saattaa ilmetä. Vuonna 2006 tehdyssä matkapuhelinten terveysvaikutuksia koskevassa tutkimuskatsauksessa havaittiin, että 33 % kokonaan alan teollisuuden rahoittamista ja 82 % julkisrahoitteisista tutkimuksista raportoi vähintään yhden tilastollisesti merkittävän terveysvaikutuksen. Tutkijoiden mukaan katsaus jättää kuitenkin epäselväksi sen, millä rahoitusmallilla tulokset kuvaavat tarkimmin ilmiötä, sillä rahoitusharha toimii molempiin suuntiin. Katsaus ei käsitellyt epidemiologisia tutkimuksia, joista käytännössä kaikki ovat julkisrahoitteisia.


title: Sähköherkkyys

text: Aalto-yliopiston fysiikan professori Tapio Ala-Nissilä lausui vuonna 2015, että sähköallergia ei ole todellinen säteilystä johtuva sairaus ja että ihminen itse säteilee monta kertaa enemmän mikroaaltoja kuin matkapuhelinten tukiasemat.


title: Sähköherkkyys

text: Säteilyturvakeskuksen laboratorionjohtaja Tommi Toivonen lausui vuonna 2015, ettei matkapuhelimen aiheuttamalle säteilylle ole pystytty löytämään terveydelle haitallisia vaikutuksia, ja että matkapuhelintukiasemien säteily on alle sadasosa matkapuhelimien säteilystä.


title: Sähköherkkyys

text: Mainzin yliopiston ja King's Collegen tutkijoiden koe osoitti, että pelottelevan sähköallergiadokumentin nähneet koehenkilöt saivat merkitsevästi enemmän oireita väitetystä säteilystä kuin neutraalimman dokumentin nähneet. Koehenkilöistä 54 % raportoi dokumenteissa esitettyjä oireita, vaikka säteilyä ei oikeasti ollut. Kaksi koehenkilöä joutui lopettamaan kokeen kesken oireittensa voimakkuuden vuoksi.


title: Sähköherkkyys

text: Samankaltaiseen tulokseen päädyttiin australialaistutkimuksessa, jossa tutkittiin terveiden ihmisten reaktioita matkapuhelintaajuiselle säteilylle sekä oikealla että lumealtisteella. Tutkimuksen tavoitteena oli selvittää, miten tietoisuus sähköherkkyydestä vaikuttaa koehenkilöihin. Kokeessa ensimmäinen ryhmä katsoi kolmen minuutin videodokumentin, jossa peloteltiin matkapuhelinsäteilyn vaaroilla ja toinen katsoi BBC:n dokumentin painovoimasta. Löydösten mukaan sähköherkkyysoireiden ja radiotaajuisen säteilyaltistuksen välillä ei havaittu yhteyttä. Kuitenkin terveissäkin koehenkilöissä saatiin aikaan nosebovaste, joka tarkoittaa oireita jotka ilmaantuivat koehenkilöiden luullessa, että heitä säteilytetään.


title: Sähköherkkyys

text: Vaikka oireiden johtuminen sähkömagneettisista kentistä on tieteen valossa huuhaata, itse oireet ovat täysin todellisia, eivätkä ne katoa vähättelemällä. Sähköherkkiä ja muita ympäristöherkkiä hoitavan neurologian erikoislääkäri, dosentti Markku Sainion mukaan oireiden takana voi olla mikä tahansa syy sairaudesta stressiin ja he tarvitsevat ehdottomasti apua ja tukea. Sainion mukaan sähköherkkyydestä on parannuttu, kun oirehtija on lähtenyt aktiivisesti opettelemaan reaktioidensa hallintaa ja jatkamaan normaalia elämää ilman kenttien välttelyä.


title: Sähköherkkyys

text: Suomalaisen asiantuntijalähteen terveyskirjaston mukaan lääketiede ”ei sellaista sairautta tai oireyhtymää tunne”, ja hoidoksi ehdotetaan kognitiivista käyttäytymisterapiaa. Sähkömagneettiselta säteilyltä suojaavat välineet ”pikemminkin ruokkivat oireilua kuin poistavat sitä.” Sähköherkkyytenä pidettyjen oireiden välttämiseen paras keino on yleisestä psyykkisestä hyvinvoinnista huolehtiminen. Professori Juhani Knuutin mukaan mittaamalla ja suojautumalla luodaan illuusio siitä, että kyseessä olisi oireisto, jonka voisi poistaa vähentämällä kenttäaltistusta, mikä lienee Knuutin mukaan yhteiskuntamme kaupallisen medikalisaation yksi äärimmäisistä esimerkeistä.


title: Sähköherkkyys

text: Vuonna 2016 päivitetyssä Käypä hoito -suosituksessa sähköherkkyys on luokiteltu ympäristöherkkyydeksi yhdessä haju- ja kemikaaliherkkyyksien kanssa. Oireiston tai tilan hoitoon ei ole tarjolla tehokkaita näyttöön perustuvia hoitoja eikä käytettävissä ei ole laboratorio- tai muita mittauksia, joilla potilaat voitaisiin tunnistaa. Lupaavia tuloksia on hoidoista, joilla pyritään vaikuttamaan käyttäytymiseen ja tulkintaan ympäristötekijöiden haitallisuudesta tai omasta sietokyvystä. Vastaanotolla korostuu potilaan hyvä kohtaaminen ja oireiden alkuvaiheessa tulee selvittää, onko oireille hoidettavaa syytä ja minimoida vaaraa korostava informaatio, koska se lisää oireilua ja sairauskäyttäytymistä.


title: Sähköherkkyys

text: Lääkärilehden haastatteleman professori Eeva Salmisen mukaan joka viidenneltä sähköherkältä löytyy joku oikea sairaus, joten potilaan huolellinen tutkiminen kannattaa.


title: Sähköherkkyys

text: Helsingin ja Uudenmaan sairaanhoitopiirin infektiosairauksien klinikan ylilääkärinä työskennelleen professori Ville Valtosen mukaan viime vuosina on havaittu, että sähköherkkyydessä on kyse tyypillisesti vaiheittain etenevän sairauden päätepisteestä, joka alkaa homesairaudesta ja etenee monikemikaaliherkkyyden kautta sähköherkkyyteen. 4G-tukiasemat ja WLAN-yhteydet ovat Valtosen mukaan sähköherkille riskitekijöitä, jotka voivat aiheuttaa oireita. Valtosen mukaan sähköherkkien on tärkeää ennaltaehkäistä lisäaltistumista homeille, kemikaaleille ja sähkölaitteille. Myös ravintolisiä käytetään sähköherkkyyden hoitoon, vaikka niiden vaikutuksista ei olekaan tehty kontrolloituja tutkimuksia. Long Play -julkaisun mukaan Valtosta pidetään tiedeyhteisön silmissä toisinajattelijana.


title: Sähköherkkyys

text: Ruotsissa sähköherkkyydellä on tunnustettu asema työkykyä alentavana vammana, vaikkakaan sitä ei pidetä sairautena. Sähköherkkyys voidaan Ruotsissa käytetyssä sairausluokituksessa kirjata oirekoodin R68 alle kuten Suomessakin. Euroopan parlamentti kehotti vuonna 2009 ”jäsenvaltioita noudattamaan Ruotsin esimerkkiä ja tunnustamaan sähköherkkyydestä kärsivät henkilöt vammaisiksi, jotta heille voidaan taata asianmukainen suojelu ja yhtäläiset mahdollisuudet”. Espanjassa sähköherkkyys on tunnustettu pysyväksi vammaksi vuodesta 2011 lähtien. Kanadassa sähköherkkyys on luokiteltu liittovaltiotason lainsäädännössä ympäristöherkkyyden aiheuttamaksi vammaksi.


title: Sähköherkkyys

text: Suomessa sähköherkkyys ei ole virallinen diagnoosi, joten sähköherkät eivät saa oireyhtymällä sairauslomaa eivätkä sosiaalietuuksia. Maailman eri maissa toimii kymmeniä tukiryhmiä sähköherkkyysoireista kärsiville.


title: Sähköherkkyys

text: Skeptikko-lehden mukaan Suomeen on syntynyt sähkölaitteiden ”säteilyvaaroista” puhuvien kiertävien myyntimiesten joukko, joka ensin pelottelee asiaan perehtymättömiä tekemään ”säteilymittauksen” kotiinsa. Tämän jälkeen ihmisille myydään säteilyltä suojaavia tuotteita. Liikkeen edustajat pyrkivät aktiivisesti esiintymään mediassa asiantuntijoina, vaikka heillä ei ole alan koulutusta eikä asiantuntemusta. Esimerkiksi helmikuussa 2015 Yle haastatteli vahingossa tällaista henkilöä asiantuntijana ja pyysi sittemmin anteeksi lähdekritiikin ja julkaisuprosessin pettämistä.


title: Parhaan romaanin Hugo-palkinto

text: Parhaan romaanin Hugo-palkinto on yksi Hugo-palkinnoista, jotka ovat vuosittain jaettavia palkintoja parhaille tieteis- ja fantasiakirjallisuudelle. Palkinto on nimetty Hugo Gernsbackin mukaan.


title: Parhaan romaanin Hugo-palkinto

text: Retro-Hugoja on jaettu 50 vuotta sellaisten Worldconien jälkeen, jotka eivät jakaneet Hugo-palkintoja. Vuonna 1957 ei jaettu parhaan romaanin Hugoa, mutta kyseisessä Worldconissa myönnettiin muita Hugoja, joten vuonna 2007 ei jaettu parhaan romaanin retro-Hugoa.


title: Euroopan nuorten olympiafestivaalit

text: Euroopan nuorten olympiafestivaalit () on joka toinen vuosi, parittomina vuosina Euroopassa järjestettävä urheilutapahtuma. Kilpailutapahtuma on suunnattu 15–17-vuotiaille pojille (tarkka ikäkausi vaihtelee lajeittain) ja 13–17-vuotiaille tytöille. Kesäkisoissa kilpailulajeina ovat yleensä olleet yleisurheilu, telinevoimistelu, pyöräily, judo, uinti, pöytätennis, tennis, koripallo, käsipallo, vesipallo ja lentopallo. Joinakin vuosina myös purjehdus ja maahockey ovat olleet kesäkisojen ohjelmassa. Talvikisojen kilpailulajeissa on perinteisesti ollut enemmän vaihtelua, mutta yleensä alppihiihto, maastohiihto, ampumahiihto ja taitoluistelu ovat kuuluneet kilpailujen ohjelmaan. Toisinaan talvikisoissa on kilpailtu myös jääkiekossa ja mäkihypyssä.


title: Euroopan nuorten olympiafestivaalit

text: Nuorten olympiafestivaalien tavoitteena on viedä olympismin viestiä nuorille. Kilpailujen järjestäjinä toimivat Euroopan kansalliset olympiakomiteat. Ensimmäiset nuorten olympiafestivaalit järjestettiin vuonna 1991 Belgian Brysselissä. Tuolloin kilpailuja nimitettiin Olympiapäiviksi. Ensimmäiset talvikisat järjestettiin kahta vuotta myöhemmin vuonna 1993.


title: Euroopan nuorten olympiafestivaalit

text: 442 Nuorten Olympialaisiin osallistunutta urheilijaa on osallistunut myös olympialaisiin ja kaiken kaikkiaan 37 urheilijaa on voittanut mitalin sekä EYOF-kilpailuissa että olympialaisissa.


title: Euroopan nuorten olympiafestivaalit

text: Vuonna 2007 järjestettiin 9. kesäkisat Belgradissa Serbiassa 21.–28.7. Suomi on isännöinyt olympiafestivaaleja kahdesti: vuonna 2001 talvikisat järjestettiin Vuokatissa ja Kajaanissa. Vuoden 2009 kesäkisat järjestettiin Tampereella, Suomessa. Parhaiten Suomen joukkue on menestynyt juuri Tampereella, jolloin saaliiksi kertyi seitsemän mitalia.


title: Ihmissuden vuosi

text: Ihmissuden vuosi ("Cycle of the Werewolf") on Stephen Kingin vuonna 1983 kirjoittama lyhyt romaani, jonka on kuvittanut Bernie Wrightson. Tarina eroaa Kingin muusta tuotannosta yksinkertaisella juonen kulullaan ja ohkaisuudellaan. Alun perin tarkoituksena oli suunnitella kalenteri, mutta se muuttuikin kirjaksi Kingin paisuteltua tarinan lukuja.


title: Ihmissuden vuosi

text: Romaani koostuu 12 luvusta, jotka viittaavat vuoden 12 kuukauteen. Tuon vuoden aikana tapahtuu pienessä Tarker Mill'sin kylässä julmia veritekoja. Moni uskoo murhaajan olevan tavallinen ihminen epäinhimillisistä piirteistään huolimatta: syyllinen jättää tassun jälkiä ja hyökkää aina täyden kuun aikaan. Kesällä yksi uhreista selviytyy hyökkäyksestä ja tietää, kuka tämä hirviömäinen psykopaatti on.


title: Ihmissuden vuosi

text: Daniel Attias ohjasi tarinasta elokuvaversion "Hopealuoti" (1985) Kingin oman käsikirjoituksen pohjalta.


title: Hartsa

text:
Harri Verkkoperä eli Hartsa on suomalainen laulaja, säveltäjä ja sanoittaja, joka on tehnyt yhden pitkäsoiton "Sateen jälkeen" sekä singlen "Tää on se päivä".
Hartsa on kertonut aloittaneensa musiikkiuransa Cantores Minores-kuorossa 11-vuotiaana. 1980-luvulla hän teki mainosmusiikkia, ja omakustanteena ensimmäsen pitkäsoittolevyn vuonna 1991. Sen jälkeen hän kertoo työskennelleensä pitkään lastenkodin ohjaajana, kunnes päätti palata musiikin pariin vuonna 2015.Levyllä avustivat


title: Hartsa

text: Kuoro


title: Hartsa

text:
Äänitys ja mixaus Tipi Toikka.
Voiceman Studio.
Kannen suunnittelu Helsinki Connection.
Kansikuva Riitta Sourander.


title: Osmo Kontula

text: Osmo Johannes Kontula (s. 27. kesäkuuta 1951 Luumäki) on tutkimusprofessori Väestöliiton Väestöntutkimuslaitoksella. Hän on myös Helsingin yliopiston valtiotieteellisen tiedekunnan dosentti ja Sydneyn yliopiston kunniaprofessori. Aiemmin hän työskennellyt Helsingin yliopiston kansanterveystieteen laitoksen apulaisprofessorina 1996–1997, Oikeusministeriön rikoksentorjunnan neuvottelukunnan erikoistutkijana 1995, Helsingin yliopiston kansanterveystieteen laitoksen projektijohtajana 1991–1994, Suomen Akatemian tutkimusassistenttina 1986–1990 ja Oikeuspoliittisen tutkimuslaitoksen tutkijana 1985.


title: Osmo Kontula

text: Hänen asiantuntemuksensa kattaa seksologian, seksuaalitutkimuksen, seksuaali- ja lisääntymisterveyden, kulttuurierot seksuaaliasioissa, seksuaalikasvatuksen ja nuorten seksin, parisuhdeasiat, perhe- väestö- ja seksuaalipolitiikan ja väestönkehitykseen ja syntyvyyteen liittyvän demografian sekä huumetutkimuksen.


title: Osmo Kontula

text: Kontula on tunnettu Elina Haavio-Mannilan kanssa tekemistään suomalaisten seksielämää käsittelevistä tutkimuksista.


title: Yxi paras lasten tawara

text: Yxi paras lasten tawara oli Johannes Gezelius vanhemman kirjoittama oppikirja, joka julkaistiin vuonna 1666. Sen tarkoituksena oli lukutaidon ja kristinuskon perusteiden opettaminen. Teos sisälsi aapisen, Lutherin Vähän katekismuksen selityksineen, katekismuksen sisällön kysymysten muodossa sekä raamatunlauseita sisältävät Pyhän Raamatun opetussanat.


title: Yxi paras lasten tawara

text: Teoksesta otettiin yli 100 painosta, viimeinen painos vuonna 1914.


title: Ultra (lehti)

text: Ultra on suomalainen rajatietoa käsittelevä aikakauslehti. Kuukausittain ilmestyvän lehden perustaja ja päätoimittaja vuosina 1972–2009 oli tunnettu ufologi Tapani Kuningas. Lehden kustantaja on Kustannus Oy Rajatieto, joka toimittaa lehteä omissa toimitiloissaan Kuhmoisissa Kylämän kylässä. Lehti perustettiin vuonna 1972 nimellä "Ufoaika" ja nykyinen nimi otettiin käyttöön vuonna 1976.


title: Ultra (lehti)

text: Ultra käsittelee rajatiedon ja paranormaalien ilmiöiden eri osa-alueita ja on ollut mukana myös alan tapahtumissa ja messuilla. Lehdellä on 50 avustajaa eri maissa.


title: Ultra (lehti)

text: Suomessa oli 1960- ja 1970-lukujen taitteessa vahva mielenkiinto ufo-ilmiöön. Tähän aikaan Pudasjärven–Kuusamon ufoaalto oli myös voimakkaimmillaan. Samalla kiinnostus erilaisiin rajatietoa ja parapsykologiaa sivuaviin ilmiöihin oli vahvaa. Päätoimittaja Tapani Kuningas totesi ensimmäisen ilmestyneen lehden pääkirjoituksessa sen olevan seuraus näistä. Lehteä kustansi ensin Kustannus Oy Jaanes, jonka jälkeen sitä kustansi Williams. Lehden sisältönä oli säännöllisesti ufo- ja humanoidi-ilmiön lisäksi rajatietoa ja parapsykologiaa.


title: Ultra (lehti)

text:
Vuonna 1976 Ufoaika-lehden lukijoiden ja rajatiedosta kiinnostuneiden perustama yhtiö Kustannus Oy Rajatieto alkoi huolehtia Ultraksi nimensä vaihtaneen lehden julkaisusta.
Samalla lehti määrittyi uudelleen laajemmin rajatiedon yleisemmäksi keskustelun ja julkaisun välineeksi.


title: Ultra (lehti)

text: Yrityksen toimitusjohtajana vuosina 1976–2009 oli lehden päätoimittaja Tapani Kuningas.


title: Vator

text: Vator Oy oli suomalainen, vuonna 1938 perustettu venealan tukku- ja vähittäismyyntiin keskittyvä yritys. Aiemmin Vator valmisti veneitä. Yritys oli liikevaihdoltaan Suomen suurin puhtaasti veneitä ja siihen liittyviä tarvikkeita myynyt ketju. Vatorilla oli viisi myymälää Helsingissä, Tampereella ja Turussa.


title: Vator

text: Vator oli alkujaan Helsingin Jollaksessa toiminut puuveneveistämö, ja yritys valmistikin puuveneitä aina 1960-luvun lopulle saakka. 1970-luvulle tultaessa materiaali vaihtui lujitemuoviin, ja vuonna 1974 toiminta siirtyi tilanpuutteen vuoksi Jollaksesta Puumalaan. Vuonna 1986 Vator myi veneentuotantonsa Flipper-konsernille.


title: Vator

text: Vuonna 2006 Vator esitteli pitkästä aikaa uuden Vator-mallin, "Vator 27":n. Se on edeltäjistään poiketen urheilullinen luksusvene.


title: Vator

text: Vator ajautui konkurssiin kesällä 2009. Se oli Suomen suurin puhtaasti veneitä ja siihen liittyviä tarvikkeita myyvä veneketjumyymälä. Toimitusjohtajata Joel Nemesin mukaan yritys kaatui, kun Mercury-moottoreiden amerikkalainen emoyhtiö Brunswick otti haltuunsa Vatorilla 56 vuotta olleen moottoreiden maahantuontioikeuden. Yhtiö haastoi Brunswickin sopimusrikkomuksesta oikeuteen ja vaati lähes kymmenen miljoonan vahingonkorvauksia. Välimiesoikeus päätti kesäkuussa 2009, että korvauksia ei tule.


title: Vator

text: Vatorin pääomistaja ja toimitusjohtaja Joel Nemes tuomittiin 2011 puolentoista vuoden ehdolliseenvankeuteen kavalluksesta. Hän oli vuosina 2007–2009 myynyt Nordealta vuokraamansa veneet eteenpäin pankille ilmoittamatta, ja vielä myynnin jälkeenkin hän oli tehnyt niistä Nordean kanssa uuden vuorasopimuksen. Yritys oli vakavissa talousvaikeusissa ja ajautui konkurssiin. Kavallus paljastui vasta konkurssin yhteydessä 2009.


title: Valde Hirvikanta

text: Gustaf Waldemar (Valde) Hirvikanta (vuoteen 1906 von Hellens; 17. maaliskuuta 1863 Turku – 2. lokakuuta 1911 Turku) oli suomalainen varatuomari ja vapaaherra, joka toimi muun muassa kansanedustajana, prokuraattorina ja Turun hovioikeuden presidenttinä. Hänet murhattiin kotiovellaan lokakuussa 1911.


title: Valde Hirvikanta

text: Valde Hirvikanta valmistui ylioppilaaksi 1880, ja suoritti filosofian kandidaatin tutkinnon 1885 sekä oikeustieteen kandidaatin tutkinnon 1888. Hirvikannasta tuli varatuomari 1890, ja vuotta myöhemmin hänet nimitettiin Turun tuomiokapitulin sihteeriksi. Hirvikanta oli myös Von Hellensin suvun edustajana säätyvaltiopäivillä 1894–1905. Vuonna 1903 myöntyväisyyssuuntaan kuulunut Hirvikanta nimitettiin Turun hovioikeuden hovioikeudenneuvokseksi, kun sen aikaisemmat jäsenet erotettiin heidän kieltäydyttyään jättämättä käsittelemättä erästä virkarikossyytettä.


title: Valde Hirvikanta

text: Tämän jälkeen Hirvikanta eteni nopeasti virkaurallaan varamaamarsalkaksi 1905, ja saman vuoden toukokuussa senaatin prokuraattoriksi murhatun Eliel Soisalon-Soinisen seuraajaksi. Tehtävässään hän puolusti muun muassa Viaporin kapinan aikana vangittuja punakaartilaisia. Marraskuun 1905 suurlakon jälkeen Hirvikanta joutui eroamaan tehtävistään, jonka jälkeen hän toimi asianajajana Turussa. Vuonna 1909 Hirvikanta oli suomalaisen puolueen kansanedustajana.


title: Valde Hirvikanta

text: Toisen sortokauden aikana 1910 maltillinen suomenmielinen Hirvikanta nimitettiin Turun hovioikeuden varapresidentiksi ja 1911 hovioikeuden presidentiksi. Hirvikanta oli myös Turun kaupunginvaltuuston jäsen ja toimi Kuusiston kuntakokouksen esimiehenä. Lisäksi hän oli yksi sanomalehti "Uuden Auran" perustajista.


title: Valde Hirvikanta

text: 24-vuotias kauppa-apulainen Bruno Forsström ampui Hirvikannan 2. lokakuuta 1911 ja surmasi teon jälkeen itsensä. Forsström odotti Hirvikantaa hänen Venäjän Kirkkokatu 29:ssä (nyk. Yliopistonkatu) sijaitsevan asuntonsa ulko-ovella iltayhdeksän aikaan, jolloin Hirvikanta oli lähdössä saunomaan. Murhaaja ampui Hirvikantaa kahdesti heti hänen astuttuaan pihan puolella sijainneesta ovesta ulos. Tämän jälkeen Forsström ampui vielä yhdellä laukauksella itsensä. Laukaukset kuullut Hirvikannan palvelusväki kiiruhti paikalle löytäen hänet kuolleena rappukäytävän puolelta ja murhaajan makaamassa oven ulkopuolella. Forsström kiidätettiin Turun lääninsairaalaan, jossa hän pian kuoli vammoihinsa. Hirvikanta haudattiin Turun hautausmaan vanhaan osaan suuren väkijoukon seuratessa hautajaissaattuetta.


title: Valde Hirvikanta

text: Forsström ei jättänyt jälkeensä mitään viestiä, eikä hänellä sanomalehtitietojen mukaan ollut minkäänlaisia poliittisia kytköksiä. Prokuraattorin apulaisen Samuli Kosken mukaan Forsströmiä ohjasi ”valtiollinen viha”, joka kohdistui nimenomaan Hirvikantaan. Forsströmin väitettiin myös jo aikaisemmin sanoneen, että Hirvikanta pitäisi tappaa. Murhatutkimuksia johtamaan saapui prokuraattori Aleksei Hosiainov, joka viipyi Turussa viikon ajan. Tutkimuksen aikana kuulusteltiin Turun seudulla lähes 170 henkilöä, mutta mitään ratkaisevaa ei tullut esille. Kaksi Agros-yhtiön konttoristia pidätettiin parin päivän ajaksi, kun siivoja väitti nähneensä Forsströmin osallistuvan yhtiön tiloissa öisin järjestettyihin salaisiin kokouksiin. Konttoristit kuitenkin kielsivät olleensa tekemisissä hänen kanssaan ja Agros puolestaan teki hovioikeudelle valituksen tiloihinsa tehdystä laittomasta etsinnästä.


title: Valde Hirvikanta

text: Ruumiinavauksen suorittaneen professori Christian Sibeliuksen mukaan Forsströmin aivoissa oli havaittavissa runsaan alkoholinkäytön aiheuttama ”huomattava invaliditeetti”. Sibelius piti mahdollisena, että humalainen murhaaja toimi hetken mielijohteesta, mutta prokuraattori Hosiainov päätyi loppuraportissaan tulokseen, että murha oli etukäteen suunniteltu ja sen takana oli jokin ”terroristinen liitto”. Tähän viittasi muun muassa Forsströmin haudalle keskellä yötä laskettu salaperäinen seppele. Hosiainov epäili, että teon taustalla olevilla saattoi olla yhteksiä Venäjän vallankumouksellisiin, ja tarkoituksena oli surmata useampia suomalaisia virkamiehiä. Hänen mukaansa Forsströmin piti myös alun perin paeta ulkomaille, eikä suinkaan ampua itseään.


title: Valde Hirvikanta

text: Von Hellensin isä oli Turun hovioikeuden presidentti, senaattori ja valtiopäivien maamarsalkka Lars Theodor von Hellens. Perheeseen kuului 12 lasta, joista tunnettuja ovat hygienian professori Oskar von Hellens, kenraalimajuri Lars Hjalmar von Hellens, valtiopäivämies ja pormestari Harald Wilhelm von Hellens sekä useissa Suomen hallituksissa ministerinä toiminut Albert von Hellens.


title: Gibson Girl

text: Gibson Girlillä viitataan Charles Dana Gibsonin piirrosten naisiin. Gibson Girl oli 1900-luvun ensimmäisen vuosikymmenen naisihanne, ja sitä on myös kutsuttu ensimmäiseksi pin-upiksi. Kukaan todellinen henkilö ei ole Gibson girlin taustalla, vaan kyse on fiktiivisestä hahmosta, joskin oletettavasti Charles Dana Gibsonin mallina toimi usein hänen vaimonsa Irene Langhorne. Taiteilija käytti mallinaan myös näyttelijä Evelyn Nesbitia. Näyttelijä Camille Clifford tunnettiin nimellä "The Gibson Girl" ulkoisten ominaisuuksiensa vuoksi, vaikka hän ei tiettävästi Gibsonin piirrosten mallina olekaan ollut.


title: Gibson Girl

text: Suuri, muhkea kampaus, pitkä kaula, pystyssä oleva pää, kurvikas mutta kapeavyötäröinen s-figuurinen vartalo ja hieman poissaoleva katse ovat Gibson Girlin tunnusmerkkejä. Gibson Girl on myös pitkä ja kookas. Hän oli myös paitsi erittäin viehättävä, myös älykäs ja itsenäinen. Charles Dana Gibson kuvaa piirroksissaan naiset usein humoristisesti miesten yläpuolelle, tilannetta johtamaan ja usein useammankin miehen ihailun kohteeksi. Gibson Girl on keskipisteenä piirroksissa, mutta hän ei kuitenkaan ole kevytkenkäisessä tai alistetussa roolissa. Hahmo on ristiriitainen, sillä näennäisestä päätösvallastaan itsensä suhteen ja suoranaisesta ikonisesta ylemmyydestä huolimatta Gibson Girl ei voinut tehdä mitä tahansa. Charles Dana Gibson ei kuvannut häntä koskaan esimerkiksi feministisessä toiminnassa, vaikka monissa kuvissa hän onkin ainakin näennäisen hallitsevassa asemassa suhteessa miehiin. Gibson Girl olikin eräänlainen ajan uuden amerikkalaisen (nuoren) naisen kuva mutta samalla saavuttamaton täydellisyydessään.


title: Gibson Girl

text: Kun ensimmäinen maailmansota oli päättynyt, naisihanne muuttui ja muodikas vartalo suoristui. Gibson Girlkin menetti tämän myötä suosionsa.


title: Lars Ulstadius

text: Lars (Lauri) Ulstadius (noin 1650, Oulu – 6. lokakuuta 1732, Tukholma) oli suomalainen pietistinen pappi.


title: Lars Ulstadius

text: Ulstadiuksen vanhemmat olivat Iin kirkkoherra ja Oulun triviaalikoulun entinen koulumestari Andreas Andreae Ulstadius (k. 1668) ja Limingan kirkkoherran tytär "Maria Lithovius".


title: Lars Ulstadius

text: Uppsalan yliopistossa ja Turun akatemiassa opiskellut Ulstadius vihittiin papiksi 1680. Hänestä tuli samana vuonna Oulun triviaalikoulun kollega. Hävittyään 1681 Oulun kappalaisen vaalissa Ulstadius koki syvän henkisen kriisin. Ennen lähtöään Turkuun 1683 Ulstadius räjäytti ruudilla ilmaan isältään perimänsä kirjaston. Muutettuaan Turkuun Ulstadius vietti eristäytynyttä elämää keskittyen mietiskelyyn ja askeesiharjoituksiin. Hän ei leikannut hiuksiaan tai partaansa eikä vaihtanut vaatteitaan. Turussa asuessaan Ulstadius anoi itselleen myös julkista kirkkorangaistusta nuoruudessa tekemistään synneistä. Tämän rangaistuksen hän saikin 1685.


title: Lars Ulstadius

text: 22. heinäkuuta 1688 Ulstadius aikaansai skandaalin Turun tuomiokirkossa kun hän keskeytti papin saarnan, menetti syntyneessä nujakassa vaatteensa ja juoksi kirkon käytävällä alasti julistaen tuomiota viralliselle kirkolle ja papistolle. Ulstadius ilmoitti hylkäävänsä Raamatun arvovallan ja nojaavansa yksinomaan Pyhän Hengen ilmoitukseen.


title: Lars Ulstadius

text: Ulstadius tuomittiin kuolemaan mutta tuomio muutettiin elinkautiseksi pakkotyöksi Turun linnassa ja vuodesta 1693 Tukholman Smedjegårdissa. Ulstadiuksen ajatukset tulivat myös Euroopassa ja Amerikassa tunnetuiksi 1600- ja 1700-lukujen vaihteessa hänen kannattajakseen kääntyneen Petter Schaeferin välityksellä. Ulstadius armahdettiin 1719 mutta hän jäi omasta tahdostaan vankilaan jossa hän kuoli 1732.


title: Davidson Matthew

text: Davidson "David" Matthew (toisinaan nimi on kirjoitettu virheellisesti muodossa Matthew Davidson sekä David Matthew, s. 4. huhtikuuta) on kanadalainen pokerinpelaaja. Matthew on syntynyt Antigualla ja asuu Torontossa.


title: Davidson Matthew

text: Huhtikuussa 2006 Davidson Matthew sijoittui toiseksi Joe Bartholdi Jr:n voittamassa World Poker Touriin kuuluneessa Fourth Annual Five-Star World Poker Classic -turnauksessa. Kakkostilastaan hän ansaitsi 1 903 950 dollaria. Kilpailuun hän selvisi Paradise Poker -nettipokerihuoneen 25 dollarin satelliittiturnauksen kautta.


title: Davidson Matthew

text: Davidson Matthew oli WPT:n Borgata Winter Openissa tammikuussa 2007 kymmenes. Helmikuussa 2007 hän oli toinen World Series of Pokerin oheisturnauksessa Harrah Rinconin kasinolla ja voitti 147 364 dollaria.


title: Davidson Matthew

text: Davidson Matthew omistaa yrityksen, joka myy ja välittää pankkiautomaatteja.


title: Davidson Matthew

text: Lokakuussa 2007 Davidson Matthewin turnausansiot ylittivät 2,4 miljoonaa dollaria.


title: Irakin etsintäkuulutuspelikortit

text: Irakin etsintäkuulutuspelikortit () on Yhdysvaltain viranomaisten Irakin sodan alussa pelikorttien muodossa julkaisema lista Saddam Husseinin hallinnon etsityimmistä irakilaisviranomaisista. Henkilöistä 40 on pidätetty tai surmattu. Maat ovat arvojärjestyksessä pata, risti, hertta ja ruutu.Pakassa on myös kaksi jokerikorttia, joista toinen käsittelee Irakin sotilasarvoja ja toinen arabiankielisiä nimiä.


title: Guntram

text: Guntram, Op. 25 (TrV 168) on Richard Straussin säveltämä kolminäytöksinen ooppera, joka sai ensi-iltansa 1894. Se oli myös ensimmäinen Straussin viidestätoista oopperasävellyksestä. Teos sävellettiin vuosien 1887–1893 aikana.


title: Guntram

text: Strauss, noudattaen varhaisen esikuvansa Richard Wagnerin esimerkkiä, kirjoitti teoksen libreton itse ja oopperan librettoa pidetään yleisesti teoksen heikoimpana osana. Myöhäisemmissä oopperoissa Strauss tekikin yhteistyötä libretisti Hugo von Hofmannsthalin kanssa. Teos sai myös laimean vastaanoton. Strauss uudisti Guntramia vuosina 1934–40 teoksen vuosina 1940 ja 1942 tapahtuneita uudelleenesityksiä varten. Uudistuksissa säveltäjä lyhensi aikaisempaa työtään saadakseen tiivistettyä teoksen dramatiikkaa ja uudisti orkestrointia.


title: Tsukahara Bokuden

text:
Bokudenin opiskeli klassista japanilaista sotataitoa eli "bujutsu"a kuuluisassa Tenshin shōden Katori shintō-ryū taistelutaito-koulukunnassa, adoptio-isänsä johdolla, jonka jälkeen hän lähti kolme kertaa hiomaan ja koettelemaan taitojaan soturin pyhiinvaellukselle ("musha shūgyō"). Soturin pyhiinvaelluksessa testataan miekkailu- tai muita asetaitoja haasteotteluissa, matkaten samalla ympäri Japania, etsien taitavia miekkamiehiä vastustajiksi. Vaikka Bokuden oli rikkaasta aatellissuvusta valitsi hän tällaisen kuluttavan tavan hiotakseen miekkailutaitojaan. Maineestaan johtuen Bokudenilla saattoi olla vaelluksella seuranaan suurikin joukko mestarilta miekkaoppia janoavia seuraajia.
Ensimmäinen vaellukselle Bokudenin lähti 16-vuotiaana. Ensimmäisen vastustajansa hän surmasi ottelussa kuolemaan asti ("shinken shobu") 17-vuotiaana. Bokudenin ensimmäinen vaellus kesti 15 vuotta jonka jälkeen hän palasi Kashimaan.
Bokudenin toinen vaellus kesti vielä ensimmäistäkin pidempään, 22 vuotta. Tänä aikana hän osallistui Edon linnan piiritykseen eli Takamagaharan taisteluun 1524. Kashima shintō-ryū muotoutui tämän toisen vaelluksen aikana vaikka sen kehittely oli saanut alkunsa jo Bokudenin ensimmäisen vaelluksen aikana. Pidetään todennäköisena että ainakin Takeda-klaanin kenraali Yamamoto Kansuke oli Bokudenin oppilas Kashima shintō-ryūssä ja muitakin saattoi olla.


title: Tsukahara Bokuden

text: Vuodesta 1512 vuoteen 1562 Tsukahara Bokuden otti osaa kolmeenkymmeneenyhdeksään taisteluun ja lisäksi otteli neljätoista aikakirjoihin merkittyä kaksintaistelua. Hänen lasketaan lyöneen kuoliaaksi, joko taisteluissa tai otteluissa yhteensä 212 miestä.


title: Sanna Lauslahti

text: Sanna-Liisa Lauslahti (s. 7. huhtikuuta 1966 Helsinki) on Lääketeollisuus ry:n toimitusjohtaja ja on toiminut aiemmin yrittäjänä, Elisa Oyj:ssä ja kahdessa muussa yrityksessä asiantuntija- ja johtotehtävissä sekä Kokoomuksen kansanedustajana. Hänet valittiin eduskuntaan vuoden 2007 vaaleissa. Koulutukseltaan Lauslahti on kauppatieteiden maisteri. Hän on väitellyt hallintotieteiden tohtoriksi vuonna 2007. Hän on ollut myös Espoon kaupunginvaltuuston jäsen sekä toiminut opetus- ja varhaiskasvatuslautakunnan ja Suomen Uimaliiton puheenjohtajana. Hän on myös kirjoittanut johdon laskentatoimen kirjoja. Lauslahti oli siirtyi vuonna 2018 Kokoomuksen kansanedustajan paikalta lääketeollisuus ry:n toimitusjohtajaksi.


title: Batagai

text: Batagai () eli Baatağaj () on kaupunkimainen taajama ja Verhojanskin piirin hallinnollinen keskus Sahan tasavallan keskiosassa Janajoen oikealla rannalla, noin 90 km Verhojanskista alavirtaan. Asukkaita on noin 4000 (2010).


title: Batagai

text: Batagaissa on laivalaituri, lentokenttä ja tieyhteys Verhojanskiin.


title: Batagai

text: Batagai on perustettu vuonna 1939 paikkakunnalta löydetyn tinaesiintymän hyödyntämiseksi. Taajama siitä tuli vuonna 1945. Paikkakunnalla oli työleirejä.


title: Batagai

text: Vuonna 2005 Batagai kärsi vahinkoja Janan tulviessa.


title: Ilmoituksensiirto

text: Ilmoituksensiirrolla tarkoitetaan hälytysten (palo- murto- yms) siirtoa puhelinlinjaa pitkin valvottavasta kohteesta vastaanottajalle.


title: Ilmoituksensiirto

text: Analogisessa puhelinverkossa siirto tapahtuu ns. DOV-tekniikalla. DOV-tekniikka tarkoittaa informaation siirtoa puhekaistan yläpuolisella taajuuskaistalla. Ensimmäisenä DOV-tekniikkaa kehitti sveisiläinen Autophon Ag (nykyisin Ascom Ltd). Autophon Ag:llä tekniikan keksi Karl Pichler ja siitä tuli erittäin suosittu ympäri maailmaa levinnyt tekniikka. Tällä tekniikalla toteutettuja verkkoja on käytössä Suomessa jo vuodesta 1970 alkaen. Tuotemerkkeinä ovat TUS 35, TUS 35M (Teletus) ja Infranet. Näitä merkkejä edustaa Suomessa lohjalainen Mikroservis.


title: Phillipsin käyrä

text: Phillipsin käyrä on Alban William Phillipsin (1914–1975) vuonna 1958 esittelemä teoria, jonka mukaan työttömyys (U=unemployment) vaikuttaa inflaatioon (I=inflation) käänteisesti. Ilmiö on todettu empiirisissä tutkimuksissa lyhyellä aikavälillä: korkean työttömyyden aikana inflaatio on yleensä matalaa ja täystyöllisyyttä kohti siirryttäessä inflaatio suurenee. On havaittu myös, että Phillipsin käyrä voi siirtyä ylös tai alaspäin I-U -koordinaatistossa (ks. selitys alla) johtuen työmarkkinoiden jäykkyyksistä (esim. matching funktio -teoria työvoiman kysynnän ja tarjonnan kohtaannosta).


title: Phillipsin käyrä

text: Öljykriisi synnytti 1970-luvulla stagflaation, jolloin lama, korkea inflaatio ja suurtyöttömyys vallitsivat yhtä aikaa. Se sai ekonomistit Milton Friedmanin johtamana kritisoimaan Phillipsin käyrää. Nykyään vallitsee taloustieteellinen konsensus, että pitkällä aikavälillä Phillipsin käyrä on pystysuora, eli työttömyys on riippumaton inflaation tasosta I-U -koordinaatistossa (I=pystyakseli, U=vaaka-akseli).


title: Phillipsin käyrä

text: NAIRU on teoria, jonka avulla pyritään selittämään stagflaation syntymistä. Sen mukaan Phillipsin käyrä voidaan tulkita lyhyen aikavälin relaatioksi, kun taas NAIRU (Non_Inflation_Acclerating-Rate of Unemployment=NAIRU) kuvaa pitkän aikavälin tasapainoa. Siis työllisyyttä ei NAIRU-teorian mukaan voida pitkän aikavälin tasapainossa kasvattaa ilman, että inflaatio kiihtyisi samanaikaisesti. Tämä ei kuitenkaan sulje pois finanssipolitiikan vaikutuksia lyhyellä ja keskipitkällä aikavälillä (sopeutumisjakso uuteen tasapainoon).


title: Salainen kirjasto

text:
Salainen kirjasto on WSOY:n esikoululaisille ja koululaisille tekemä oppikirjasarja, jossa harjoitellaan äidinkieltä ja kirjallisuutta. Yläluokilla se tunnetaan myös nimellä Salainen kerho. Sarjassa on jokaiselle luokka-asteelle oma harjoituskirja sekä lukukirja.
Opettaja Kauno Rivinoja ja hänen oppilaansa.


title: LAPD (televiestintä)

text: LAPD eli Link Access Protocol on D-Channel on muun muassa GSM-teknologiassa käytetty merkinantoprotokolla. LAPD on käytössä tukiaseman ja tuloasemakontrollerin välissä; sekä toinen versio kyseisestä protokollasta ("LAPDm", Link Access Protocol on D-Channel modified) on käytössä tukiaseman ja matkapuhelimen välisessä kommunikoinnissa.


title: Katmain kansallispuisto

text: Katmain kansallispuisto () on kansallispuisto, joka sijaitsee Alaskan niemimaalla Yhdysvaltain Alaskan osavaltiossa. Se tunnetaan erityisesti tulivuoristaan, Kymmenentuhannen savun laaksostaan ja karhukannastaan.


title: Katmain kansallispuisto

text: Alue valittiin Yhdysvaltain kansalliseksi suojelumonumentiksi vuonna 1918, ja sen oli tarkoitus suojella lähinnä Novarupta-tulivuorta ja sen purkauksen muodostamaa Kymmenentuhannen savun laaksoa. Kansallispuiston asemaan Katmai kohotettiin 2. joulukuuta vuonna 1980. Nykyinen puisto kattaa noin 19 122 neliökilometrin laajuisen alueen. Katmaita hallinnoi muiden Yhdysvaltain kansallispuistojen tapaan National Park Service.


title: Katmain kansallispuisto

text: Katmain kansallispuistossa on ainakin 14 toimivaa tulivuorta. Tunnetuin niistä on kenties Novarupta, joka purkautuessaan vuonna 1912 loi yhden nykyisen puiston tunnetuimmista nähtävyyksistä, Kymmenentuhannen savun laakson. Se syntyi kun Novaruptan purkauksesta syntynyt pyroklastinen tuhkapilvi täytti osittain läheisen laakson. Laakso on noin 100 neliökilometrin laajuinen, ja sen syvyys vaihtelee noin 30 metristä noin 200 metriin. Puisto on myös tunnettu lohistaan.


title: Asterix ja viikingit

text: Asterix ja viikingit () on vuonna 2006 valmistunut ranskalais-tanskalaisena yhteistyönä tuotettu Asterix-elokuva, joka perustuu René Goscinnyn ja Albert Uderzon sarjakuva-albumiin Asterix ja normannien maihinnousu (1966).


title: Asterix ja viikingit

text: Normannien viikinkipäällikkö, Seismograf saa kuulla, että "pelko antaa siivet". Päällikkö tuumii valloitusretkien olevan helpompia, jos hänen soturinsa oppisivat lentämään. Hän perustaakin retkikunnan, jonka tehtävänä on etsiä todellinen pelkuri, joka voisi opettaa normannit pelkäämään.


title: Asterix ja viikingit

text: Samaan aikaan gallialaiskylän rauha järkkyy, kun Aladobixin veljenpoika Poppix saapuu kylään. Poppixin isä on lähettänyt poikansa Aladobixin luo, jotta tämä koulisi pojasta miehen. Päällikkö antaa Poppixin kouluttamisen Asterixin ja Obelixin vastuulle, mutta poikaa ei kasvissyöjänä ja pasifistina kiinnosta villisikojen metsästäminen ja roomalaisten kanssa tappeleminen. Sen sijaan hän esittelee kyläläisille viimeisimpiä muoti-ilmiöitä.


title: Asterix ja viikingit

text: Pian normannit saapuvat Gallian rannikoille ja sieppaavat Poppixin, sillä olettavat hänen olevan mestaripelkuri. Kun Aladobix saa kuulla tapauksesta, hän lähettää Asterixin ja Obelixin pelastamaan veljenpoikansa. Matkalla laivassa Poppix kohtaa kauniin Abban, joka on päällikön tyttö ja Poppixin ikäinen.


title: Vapaa Sana (sanomalehti)

text: Vapaa Sana oli vasemmistolainen sanomalehti. Vapaa Sana aloitti kesällä 1940 SDP:stä erotettujen sosialistien (kuutoset) äänenkannattajana. Julkaiseminen kävi kuitenkin mahdottomaksi, kun kirjapainot kieltäytyivät painamasta sitä. Vapaa Sana aloitti ilmestymisensä uudelleen jatkosodan jälkeen marraskuun 1944 alussa ja siitä tehtiin, pian tämän jälkeen perustetun, Suomen Kansan Demokraattisen Liiton pää-äänenkannattaja. Vapaa Sana yhdistettiin SKP:n pää-äänenkannattaja Työkansan Sanomien kanssa vuoden 1957 alusta lehdeksi Kansan Uutiset.


title: Vapaa Sana (sanomalehti)

text: Vuonna 1940 Vapaata Sanaa päätoimitti Karl Harald Wiik ja Kustannus oy Vapaan Sanan johtokunnan puheenjohtajana toimi Johan Helo. Lehden avustajiin kuului muun muassa Yrjö Räisänen, joka tämän vuoksi erotettiin SDP:stä. SKDL-aikana Vapaan Sanan päätoimittajia olivat Väinö Meltti, Cay Sundström, Raoul Palmgren ja Jarno Pennanen.


title: Anna Rogel

text: Anna Mikontytär Rogel (tai Rågel) (4. joulukuuta 1751 Merikarvia – 5. heinäkuuta 1784 Merikarvia) oli suomalainen unissasaarnaaja. Rogelin vanhemmat olivat talollinen Mikko Mikonpoika ja Maria Iisakintytär.


title: Anna Rogel

text: Rogel sairastui keväällä 1770 vakavasti, ilmeisesti jonkinlaiseen influenssan jälkikomplikaatioon. Oireet viittaavat mahdollisesti myös polioon. Syksyyn mennessä hän oli vajonnut syvenevään tajuttomuuteen, ainoat elonmerkit olivat hengitys ja heikko valtimosyke. Tapaninpäivänä 1770 Rogel alkoi yhtäkkiä saarnata horrostilassa. Saarnat toistuivat epäsäännöllisin väliajoin seuraavan vuoden syksyyn saakka. Tämän jälkeen niissä oli pidempi tauko, kunnes hän aloitti unisaarnansa taas helluntaina 1772.


title: Anna Rogel

text: Ennen saarnaa Rogel makasi liikkumatta vuoteessaan kuolonkalpeana. Hän alkoi sitten yhtäkkiä saarnata ja laulaa kovalla äänellä ja tätä saattoi jatkua useita tunteja. Rogel oli kuitenkin koko saarnansa ajan horroksen kaltaisessa tilassa eikä liikkunut tai reagoinut mitenkään ulkoisiin ärsykkeisiin. Herättyään hän ei muistanut mitään saarnastaan.


title: Anna Rogel

text: Rogelin saarnoja kuulemaan kertyi lähiseuduilta Satakunnasta ja Etelä-Pohjanmaalta tuhansia ihmisiä ja monet saivat herätyksen saarnojen vuoksi. Hän korosti saarnoissaan Jumalan rakkautta ja armoa ja lauloi välillä itse sepittämiään virsiä. Saarnat päättyivät tavallisesti pitkiin rukouksiin kaikkien kristittyjen ja muiden ihmisten, esivallan, kuninkaan ja pappien puolesta. Kaksikielinen Rogel saarnasi vuoroin suomeksi, vuoroin ruotsiksi.


title: Anna Rogel

text: Vuonna 1774 vaasalainen kauppias Johan Blad haki Rogelin hoidettavaksi Vaasaan, jossa hänen maineensa kasvoi edelleen ja levisi Ruotsin puolelle. Rogelin terveydentila ei kuitenkaan kohentunut ja parin vuoden kuluttua hänet palautettiin takaisin kotiinsa Merikarvian Alakylään, jossa hän kuoli 1784. Hän vaikutti saarnoillaan merkittävästi 1700-luvulla Länsi-Suomessa syntyneeseen rukoilevaisten herätysliikkeeseen, muun muassa sen tunnettuun maallikkosaarnaajaan Matti Pukanhaavaan.


title: Anna Rogel

text: Vuonna 1870 eli sadan vuoden kuluttua Rogelin ensimmäisestä saarnasta hänen saarnavuoteensa sijaintipaikalle Merikarvialle pystytettiin muistomerkki, johon on merkitty hänelle tärkeä raamatunkohta Matteus 26:41: ""Valvokaa ja rukoilkaa, ettette joutuisi kiusaukseen; henki tosin on altis mutta liha on heikko"".


title: Kenai Fjordsin kansallispuisto

text: Kenai Fjordsin kansallispuisto () on kansallispuisto Kenain niemimaalla Yhdysvaltojen Alaskan osavaltion eteläosassa, Alaskanlahden rannalla. Kansallispuisto on perustettu 2. joulukuuta vuonna 1980, ja se on laajuudeltaan noin 2 700 km². Sitä hallinnoi Yhdysvaltain muiden kansallispuistojen tapaan maan National Park Service. Kenai Fjords on tunnettu jäätiköistään ja vuonoistaan.


title: Pelkosen komissio

text: Pelkosen komissio oli lehtori Lauri Pelkosen johtama komissio, joka kävi tarkastamassa inkeriläisten elinolosuhteita saksalaisten valtaamalla alueella Inkerissä 1942. Komission työn tuloksena inkeriläiset päätettiin siirtää Suomeen.


title: Pelkosen komissio

text: Saksan vallattua Länsi- ja Keski-Inkerin edetessään kohti Leningradia inkeriläisemigranttien perustama Inkerin asiain hoitokunta toivoo, että Inkeri liitettäisiin Suomeen. Saksalaiset puolestaan haluavat nälänhädän uhan vuoksi poistaa inkeriläissiviilit pois Wehrmachtin hallitsemalta sotatoimialueelta, ja aloittivat inkeriläisten kortistoinnin marraskuun puolesta välistä 1941. Saksan Helsingin suurlähettiläs Wipert von Blücher ehdotti 9.12.1941, että Suomi ottaisi vastaan 50 000 inkeriläistä.


title: Pelkosen komissio

text: Leningradin saarron sisäpuolelle, Neuvostoliiton hallussa pitämälle alueelle, oli jäänyt pakolaisten mukaan noin 30 000 suomalaista, inkeriläistä ja virolaista, joista puolet karkotettiin Neuvostoliiton sisäosiin tai kuoli.


title: Pelkosen komissio

text: Elintarviketilanteen muututtua heikoksi Saksan valtaamalla Inkerinmaalla SS-Brigadeführer Walter Stahlecker vieraili Suomessa 20.1.1942 kertoen saksalaisten väestönsiirtosuunnitelmista ja inkeriläisten nälänhädästä. Hän suhtautui myönteisesti inkeriläisten siirtämiseen Suomeen, mutta piti asiaa poliittisena, minkä vuoksi aikomusta ei voinut julkaista ilman poliittisen päätöksenteon vahvistusta. Suomalaiset päättivät lähettää asiaa tutkimaan Pelkosen komission, johon kuuluivat lehtori Lauri Pelkonen, pastori Juhani Jääskeläinen, valtiollisen poliisin esittelijä Kaarlo Stendal sekä kapteeni Jukka Tirranen Itä-Karjalan sotilashallinnosta.


title: Pelkosen komissio

text: Komission palattua Inkeristä se totesi hädänalaisimmassa tilanteessa olevan 6 000 lähinnä rintamaa oleva asukkaan, jotka tulisi evakuoida Viroon. 10 000 komission mukaan pitäisi avustaa kotipaikoillaan ja avuntarpeetta oli sen arvioiden mukaan noin 40 000 - 50 000 inkeriläistä. Tältä pohjalta Suomen ulkoasiainministeriö toimittaa Saksan Helsingin suurlähettiläs Wipert von Blücherille 16.2.1942 tiedoksiannon toivoen Saksan suorittavan inkeriläisten auttamisen.


title: Pelkosen komissio

text: Suomen elintarviketilanne muodostui kireäksi keväällä 1942. Kesällä 1942 183 000 karjalaista kuitenkin pääsi muuttamaan takaisin saaduille alueille luovutettua Karjalaa ja Suomea uhkaa työvoimapula. Suomen hallituksen kielteisyys inkeriläisten vastaanottamiselle lieveni ja Suomen Berliinin suurlähettiläs T. M. Kivimäki ehdotti 10 000:n inkeriläisen tai virolaisen maanviljelijän siirtämistä Suomeen työvoimaksi. 20 000 inkeriläistä oli jo paennut Viroon heikkoa elintarviketilannetta Inkerissä.


title: Pelkosen komissio

text: Pelkosen komission työtä jatkoi Helasen komissio, joka meni tutkimaan asiaa 19.2.1943 Suomen hallituksen kiinnostuttua inkeriläisten työvoimasta.


title: Toljanjärvi

text: Toljanjärvi on puhdasvetinen järvi Toljan kylässä Ranualla. Järvi sijaitsee noin kolmetoista kilometriä Ranuan kirkonkylältä pohjoiseen. Se on osa Simojoen vesistöä.


title: Toljanjärvi

text: Järven pinta-ala on 328,8 hehtaaria ja sen rantaviivan pituus on 13,6 kilometriä. Järvi on lievästi rehevä ja lievästi hapan. Järveen on istutettu vaellussiikaa ja pohjasiikaa.


title: Eureka Tower

text: Eureka Tower on pilvenpiirtäjä Melbournessa, Australiassa. Asuinkäytössä oleva rakennus rakennettiin vuosina 2001–2006, ja sen suunnittelusta vastasi arkkitehtitoimisto Fender Katsalidis Architects. Rakennuksen rakentamisesta vastasi puolestaan rakennusyhtiö Grocon. Pilvenpiirtäjä yltää 297,3 metrin korkeuteen, ja siinä on maanpäällisiä kerroksia 91. Lisäksi maan alla sijaitsee yksi kerros.


title: Clare Kramer

text: Clare Elizabeth Kramer (s. 3. syyskuuta 1974 Atlanta, Georgia, Yhdysvallat) on yhdysvaltalainen näyttelijä. Hänet tunnetaan kenties parhaiten cheerleading-elokuvasta "Anna palaa!" (2000) ja Gloryn roolista televisiosarjan "Buffy, vampyyrintappaja" viidennellä tuotantokaudella 2001. Kramer on esiintynyt useissa muissakin elokuvissa, kuten "Fuck the Rules" (2002) ja "The Skulls III" (2003). Hän on vieraillut muun muassa televisiosarjoissa "Sabrina, teininoita", "Pelastaja" ja "House".


title: First Canadian Place

text: First Canadian Place on pilvenpiirtäjä Torontossa, Ontarion provinsissa, Kanadassa. Toimistokäytössä oleva rakennus valmistui vuonna 1976, ja sen rakennusmateriaaleja ovat marmori ja teräs. Sen katto yltää 298,1 metriin, kun taas korkeus antennin kanssa on 355 metriä. Kerroksia siinä on yhteensä 72. Pilvenpiirtäjän suunnittelusta vastasi arkkitehtitoimisto Bregman + Hamann Architects.


title: Stronger (Hanna Pakarisen albumi)

text: Stronger on Hanna Pakarisen toinen albumi, joka julkaistiin 7. syyskuuta 2005. "Stronger" ei menestynyt yhtä hyvin kuin Pakarisen ensimmäinen albumi "When I Become Me", vaikka sijoittuikin ensimmäisellä viikollaan sijalle kaksi Suomen virallisella albumilistalla ja säilyi top 40:ssä 7 viikkoa. Levy on myynyt tähän mennessä kultaa, noin 16 000 kappaletta (tilanne tammikuussa 2010).


title: Stronger (Hanna Pakarisen albumi)

text: Albumin ensimmäisenä singlenä julkaistiin kappale nimeltä "Kiss of Life", joka sijoittui Suomen virallisella singlelistalla sijalle neljä. Albumin toisena singlenä julkaistiin "Stronger Without You", joka lähettiin radioille promosinglenä, mutta oli saatavana kaupoista ostamalla tietyn määrän Daim-makeisia. Kolmas single oli "Damn You", joka julkaistiin niin ikään radiopromosinglenä.


title: Ran Laurie

text: William George Ranald Mundell ”Ran” Laurie (4. kesäkuuta 1915 Cambridgeshire – 19. syyskuuta 1998 Norfolk) oli brittiläinen soutaja ja olympiavoittaja. Laurie kävi koulua Monkton Combessa ja opiskeli Selwyn Collegessa Cambridgessä.


title: Ran Laurie

text: Laurien uran parhaaksi saavutukseksi jäi olympiavoitto kesäolympialaisissa 1948 soutuparinaan Jack Wilson. Kaksikko oli osallistunut myös vuoden 1936 kesäolympialaisiin, jossa heidän sijoituksensa jäi lopulta neljänneksi.


title: Ran Laurie

text: Vuonna 1954 Laurie valmistui lääkäriksi, ja hän työskenteli ammatissaan yli kolmekymmentä vuotta Oxfordissa.


title: Ran Laurie

text: Laurie oli naimisissa Patricia Laidlaw'n kanssa vuodesta 1944 lähtien, kunnes Laidlaw kuoli 1989. Heidän avioliitostaan syntyi neljä lasta, joista nuorin on näyttelijä Hugh Laurie. Laurien molemmat pojat Charles ja Hugh harrastivat, kuten isänsä, soutamista Selwyn Collegessa ja Cambridgen yliopistossa. Ran Laurie avioitui Mary Arbuthnottin kanssa 1990 ja liitto kesti Laurien kuolemaan asti.


title: Montague John Druitt

text: Brittiläinen lakimies Montague John Druitt (15. elokuuta 1857 – 1. joulukuuta 1888) oli yksi monista Viiltäjä-Jackiksi epäillyistä henkilöistä. Vaikka hänet nimetään usein pääepäillyksi Lontoota vuonna 1888 kuohuttaneessa sarjamurhatapauksessa, tätäkään teoriaa ei voida todistaa. Todistusaineistoa Druittia vastaan on loppujen lopuksi varsin vähän.


title: Montague John Druitt

text: Druitt oli lääkäri William Druittin toinen poika. Hän syntyi Dorsetissa, Englannissa elokuussa 1857.


title: Montague John Druitt

text: Vuonna 1881 Druitt asui Wimborne Minsterissä yhdessä vaimonsa Annen, kolmen tyttärensä ja palvelijattariensa kanssa. Hän valmistui Oxfordista 1880. Druitt toimi sekä lakimiehenä että poikakoulun vararehtorina.


title: Montague John Druitt

text: Druittin isä menehtyi vuonna 1885 sydänkohtaukseen. Äiti puolestaan sairastui psyykkisesti ja päätyi laitoshoitoon. Viiltäjä-Jackin veriteot tapahtuivat Lontoon alueella loppuvuodesta 1888, ja Druitt löytyi saman vuoden viimeisenä päivänä Thames-joesta ilmeisesti hukuttautuneena.


title: Montague John Druitt

text: Druittin masennuksesta ja paranoidisesta häiriöstä kärsinyt äiti menehtyi mielisairaalassa vuonna 1890.


title: Helasen komissio

text: Helasen komissio oli toinen suomalaisten asettama komissio, jonka tarkoituksena oli tutkia edellytyksiä inkerinsuomalaisten elinoloista ja mahdollisesta siirtämisestä Suomeen. Helasen komissio siirtyi Tallinnaan 25. helmikuuta 1943. Sen puheenjohtajana oli AKS:n puheenjohtaja Vilho Helanen.


title: Helasen komissio

text: Helasen komissiota kaksi vuotta aikaisemmin edeltänyt Pelkosen komissio oli esittänyt hädänalaisimpien ja rintamaa lähimpänä asuvien inkeriläisten evakuoimista Viroon, avustamista paikallaan tai tilanteen ennalleen jättämistä, jolloin Saksa olisi maksanut kustannukset. Keväällä 1942 Suomen elintarviketilanne oli tiukka. Kesällä 1942 183 000 karjalaista oli kyennyt palaamaan takaisin vallatuille luovutetuille alueille ja 1943 niin Saksalla Virossa kuin Inkerissä ja myös Suomessa oli työvoimapula, minkä vuosi myös Suomen hallitus oli jo kiinnostunut inkeriläisistä.


title: Helasen komissio

text: Helasen komissioon Tallinnassa saksalaiset suhtautuivat etäisesti. Viron Gestapon päällikkö epäili komission valtuuksia.


title: Konerak Sinthasomphone

text: Konerak Sinthasomphone (1. joulukuuta 1976 – 27. toukokuuta 1991) oli Yhdysvalloissa asunut laosilainen poika, joka joutui 14-vuotiaana sarjamurhaaja Jeffrey Dahmerin kolmanneksitoista uhriksi. Hän syntyi Milwaukeessa, Wisconsinissa.


title: Konerak Sinthasomphone

text: Kaksi nuorta afroamerikkalaista naista hälytti poliisin paikalle nähtyään Sinthasomphonen juoksevan kadulla alastomana ja verta vuotavana.


title: Konerak Sinthasomphone

text: Sinthasomphone ei juuri puhunut englantia eikä kyennyt selvittämään poliisille tapahtumien kulkua. 18-vuotiaat Sandra Smith ja Nicole Childress ilmoittivat, että poikaa vainosi pitkä, valkoinen mies, joka oli seurannut häntä kadulle yrittäen saada tätä takaisin asuntoonsa.


title: Konerak Sinthasomphone

text: Jeffrey Dahmer väitti poliisille, että Sinthasomphone oli tämän 19-vuotias poikaystävä ja että kyseessä oli vain rakastavaisten pieni riita. Poliisi päätti uskoa Dahmerin selitystä ja antoi Sinthasomphonen mennä tämän mukaan.


title: Konerak Sinthasomphone

text: Poliisi jätti Dahmerin ja Sinthasomphonen kahden. Dahmer kuristi Sinthasomphonen tajuttomaksi, hyväksikäytti tätä seksuaalisesti ja alkoi silpoa ruumista. Jotkin ruumiinosat murhaaja söi, toiset hän säilytti itsellään.


title: Konerak Sinthasomphone

text: Dahmer oli käyttänyt Sinthasomphonen veljeä hyväkseen jo vuonna 1988. Hän sai tästä tuomion tammikuussa 1989, mutta henkirikokset kävivät ilmi vasta myöhemmin. Dahmer tuomittiin 17. helmikuuta 1992 kuuteentoista elinkautiseen Wisconsinissa, jossa surmat olivat tapahtuneet.


title: When I Become Me

text: When I Become Me on Hanna Pakarisen ensimmäinen albumi, joka julkaistiin 9. kesäkuuta 2004. Se sijoittui neljällä ensimmäisellä viikollaan Suomen virallisella albumilistalla sijalle kaksi. Albumi on myynyt tähän mennessä yli 50 000 kappaletta, eli platinaa (tilanne tammikuussa 2010).


title: When I Become Me

text: Ensimmäisenä singlenä albumilta julkaistiin kappale "Love Is Like a Song", joka on englanninkielinen versio Idols-voittajalle sävelletystä "Tulin voittamaan" -kappaleesta. Se julkaistiin kaupallisena singlenä helmikuun 2004 lopussa ja sijoittui Suomen virallisen singlelistan ensimmäiselle sijalle.


title: When I Become Me

text:
Myöhemmin albumilta julkaistiin radiosinglet "Fearless", "How Can I Miss You" sekä albumin nimikkokappale "When I Become Me".
Bryan Adams -cover "Heaven" oli saatavilla singlenä vain ostamalla tietyn määrän Daim-makeisia, mutta virallista singleä siitä ei tehty.


title: Amedia

text: Amedia on venäläinen elokuvayhtiö, jonka perustajana vuonna 2002 toimi Aleksandr Akopov. Yhtiö tekee yhteistyötä monikansallisten Columbia Pictures-, Sony Pictures- ja Fremantle-yhtiöiden kanssa.


title: Amedia

text: Amedia on keskittynyt enimmäkseen televisiosarjoihin. Näistä Anastasia on kerännyt runsaasti huomiota, sitä esitetään 40 maassa ja se on saavuttanut merkittäviä kansallisia palkintoja.


title: Niko Ahvonen

text: Niko Ahvonen (s. 1965) on suomalainen soul-laulaja, joka on tehnyt Cortina Jets -yhtyeen kanssa esiintymisiä vuodesta 1996 alkaen.


title: Niko Ahvonen

text: Ennen soolouraa Ahvonen keikkaili ja levytti "Hot Shots" -kokoonpanossa levyn "Showtime" (Bulltone 1006) -levymerkille vuonna 1990. Lisäksi hän oli mukana muissakin kokoonpanoissa kuten The Bullworkers.


title: Niko Ahvonen

text: Soolouransa alkutaipaleella Ahvonen tuli vierailleeksi Veli-Matti Järvenpään levyllä "Pitkä hehku". Levylle Ahvonen esitti kappaleen "Anneli", jonka hän on itse käännöstyössään suomentanut. Kappaleesta tuli samalla hänen ensimmäinen suomenkielinen levytyksensä.


title: Niko Ahvonen

text: Ensimmäisen sooloalbumin "Painovoimaa vastaan" Ahvonen sai julkaistua vuonna 1996. Ennen sitä häneltä ilmestyi kolme singleä. Sooloalbumin kappaleista suurin osa oli hänen itsensä käsialaa. Levymerkki BMG julkaisi häneltä kolme sooloalbumia sekä useita singlejä vuosien 1996-2001 aikana.


title: Niko Ahvonen

text: Vuonna 2003 hän teki levytyssopimuksen Audiovox-levymerkin kanssa samalla, kun Ahvosen neljäs sooloalbumi "Eilen tänään huomenna" julkaistiin. Samoihin aikoihin hän tuli vierailleeksi Jalometallia-kokoelmalevyllä esittäen siellä oman tulkintansa Kari Peitsamon tunnetuksi tekemästä kappaleesta ja kohtalaisesti radiosoittoaikaakin saaneen kappaleen "Kauppaopiston naiset". Albumi "Pimeyden nopeus" julkaistiin vuonna 2007 levymerkki "Texicalli"'n kautta.


title: Niko Ahvonen

text: Vuonna 2008 Ahvonen päätti "Bad Luck Soul" -levyn julkaisusta, joka sisältää hänen tunnettuja kappaleitaan englanniksi tulkittuina sekä lisäksi muutaman cover-kappaleen. Niihin aikoihin yhtye koki myös nimenmuutoksen kautta muutoksen "Cortina Jets" -yhtyeestä "The Regals" -yhtyeeksi ja tämä tapahtui joskus kiertueen aikana.


title: Niko Ahvonen

text: Vuonna 2011 Ville Leinonen ja Niko Ahvonen perustivat yhdessä duon "2 Leijonaa", jolloin samalla tuli julkaisuina joitakin kappaleita levytettyinä yhteistyössä "The Levitators" -yhtyeen kanssa. "Rocksteady"-albumissa vierailee myös Sami Saari kahdella kappaleella.


title: Niko Ahvonen

text:
Vuonna 2014 Niko palasi takaisin soolouralle joihin aikoihin hän päätti samalla yhteistyön aloituksesta yhdessä J. Karjalaisen ja Sami Saaren kanssa.
Lisäksi Ahvonen teki yhteiskiertuetta Saaren ja Veeti Kallion kanssa.
Ahvonen on vieraillut useilla kokoelmalevyillä, mm. Ninni Poijärven "Viideltä"-levyllä sekä "Mielenrauhaa"-tribuuttilevyllä.
Lisäksi hän on tehnyt joitakin käännöstekstejä Marjo Leinoselle ja Sami Saarelle.


title: Ateenan herttuakunta

text: Ateenan herttuakunta oli yksi ristiretkeläisvaltioista, joita perustettiin Kreikkaan Bysantin valloituksen jälkeen neljännen ristiretken aikana. Herttuakunnan ensimmäinen herttua oli Otto de la Roche, taustaltaan vähäinen burgundilainen ritari.


title: Ateenan herttuakunta

text: Ateena oli alkujaan Thessalonikan kuningaskunnan vasallivaltio. Epeiroksen despotaatin vallattua Thessalonikan Ateena siirtyi Akhaian ruhtinaskunnan alaisuuteen. Herttuakunta käsitti Attikan niemimaan ja pienen osan Makedonian alueesta. Sillä oli yhteistä, mutta määrittämätöntä, rajaa Thessalonikan ja Epeiroksen kanssa. Ateenan Akropolis toimi herttuoiden palatsina.


title: Ateenan herttuakunta

text: Vuonna 1381 Ateena siirtyi Aragonian kuningaskunnan haltuun. Tämä myi sen merkittävälle firenzeläiselle Acciaiuolin suvulle vuonna 1388. Vuosien 1395 ja 1402 välisenä aikana venetsialaiset hallitsevat hetkellisesti herttuakuntaa. Vuonna 1444 Ateena siirtyi Konstantinos XI Palaiologoksen, Morean despootin, alaisuuteen. Osmanien valtakunta valloitti Ateenan herttuakunnan jäänteet vuonna 1456.


title: Hägerstensåsen

text: Hägerstensåsen (lempinimeltään "Åsen") on yksi Ruotsin pääkaupungin Tukholman kaupunginosista. Se sijaitsee Tukholman eteläisellä alueella, ja rajoittuu Hägerstenin, Midsommarkransenin, Västbergan, Solbergan, ja Västertorpin kaupunginosiin. Se myös kuuluu Hägersten-Liljeholmenin kaupunginosa-alueeseen.


title: Hägerstensåsen

text: Hägerstensåsenin kaupunginosa muodostettiin vuonna 1948. Nykyisin siellä on asukkaita noin 6 340, ja maa-alaltaan se on 0,87 neliökilometrin suuruinen. Kaupunginosa, josta suurin osa sijaitsee yli 50 metriä merenpinnan yläpuolella, on sijoittunut harjulle. Sen korkein kohta sijaitsee Bokbindarvägenillä, ja se yltää 67 metrin korkeuteen.


title: Hägerstensåsen

text: Kaupunginosassa sijaitsee myös Hägerstensåsenin metroasema, Tukholman metron punaisen linjan ulkoilma-asema, joka avattiin vuonna 1964. Se sijaitsee Telefonplanin ja Västertorpin asemien välissä. Etäisyys Slussenin metroasemalle on 6,7 kilometriä.


title: Solberga (Tukholma)

text: Solberga on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella, ja kuuluu Älvsjön kaupunginosa-alueeseen. Nykyisin siellä on asukkaita noin 6 600. Maa-alaltaan se on 1,85 neliökilometrin suuruinen. Solberga tunnetaan muun muassa siitä, että sillä on kaksi erilaista keskusta: Kristalltorget ja Klacktorget.


title: Solberga (Tukholma)

text: Suuri osa Solbergasta sijaitsee maa-alueella, jonka Tukholman kaupunki osti 1930-luvulla muun muassa Västbergan kartanolta. Samalla tehtiin ensimmäinen asemakaava ja kaupunginosan raja-alueet vahvistettiin 1945. Nimi "Solberga" tulee 1600-luvulta peräisin olevalta pappilalta.


title: Solberga (Tukholma)

text: Nykyinen, Älvsjön aseman lähellä sijaitseva pappila on 1910-luvulta. Kappeli ja hautausmaa ovat 1800-luvun lopulta.


title: Sadako Sasaki

text: Sadako Sasaki (, 7. tammikuuta 1943 – 25. lokakuuta 1955) oli tunnettu japanilainen atomipommin uhri. Sadako oli kaksivuotias, kun hänen kotikaupunkiinsa Hiroshimaan pudotettiin atomipommi. Tyttö selvisi itse räjähdyksestä, mutta altistui voimakkaalle säteilylle. Luultavasti tämän seurauksena Sasaki sairastui kymmenen vuotta myöhemmin leukemiaan, joka todettiin alkuvuodesta 1955.


title: Sadako Sasaki

text: Sadako joutui taudin seurauksena sairaalahoitoon, ja hänen odotettiin kuolevan vuoden sisällä. Sairaalassa ollessaan tytön luona vieraili tämän paras ystävä, joka teki hänelle lahjaksi paperikurjen. Japanilaisen tarinan mukaan kenen tahansa, joka taittelee tuhat paperikurkea, toive toteutuu. Tämän innoittamana Sadako alkoi taitella kurkia itse, ja tarinan eri versioiden mukaan hän ehti taitella 644 paperikurkea tai vaihtoehtoisesti yli vaaditut tuhat ennen menehtymistään sairauteen lokakuussa 1955.